
Făt-Frumos din Lacrimi 


A FOST ODATĂ, ca niciodată, că de n-ar fi nu s- 
ar povesti; a fost pe vremea când se potcovea puricele 
cu nouăzeci şi nouă de ocale de fier, se înălța până-n 
slava cerului, i se părea uşor şi tot mai cerea 
potcoave; pe vremea când făcea plopul pere şi răchita 
micşunele; când oile aveau colţi şi se hrăneau numai 
cu carne de lup; când iepurii se tolăneau în iarbă şi 
trăgeau din ciubuc, lenevindu-se ziulica toată şi 
punând ursul să alerge şi să-i desfete cu zburdălniciile 
lui; când mâţele cântau din cobză, iar şoarecii le 
ţineau isonul din cimpoi; când vulpea nu ştia unde să 
se mai ascundă de frica puilor de găină... 

A fost odată un împărat puternic, a cărui mare 
grijă şi supărare era că n-are cui lăsa tronul ţării. 

De trei ori fusese însurat acel împărat, numit 
Murgilă; se despărţise de cele două soţii dintâi fiindcă 
nu-i dăduseră moştenitori, iar acum se gândea s-o 
izgonească şi pe-a treia, tot din aceeaşi pricină. Tare 
se mai căina tânăra şi frumoasa împărăteasă la gândul 
că va fi alungată şi nu ştia ce rugăciuni să mai înveţe, 
ce leacuri băbeşti să mai ia şi în ce ape neîncepute să 
se mai scalde, ca să vie pruncul dorit de toată ţara! 

Într-o seară de primăvară pică la curtea craiului 
Murgilă un oaspe împărătesc, venit din meleagurile 
Soarelui-Răsare. Era un flăcău frumos, cu părul negru 
şi cu ochii ca vioreaua. Fusese trimis în lumea mare 
de către tatăl său, Zorilă-Vodă, să cerceteze ţări şi 
oameni, să afle învățături, pregătindu-se astfel pentru 
domnia viitoare. 

Acel vlăstar împărătesc nu prea şedea la curtea 
lui Murgilă, măcar că era primit cu voie bună şi 
ospătat cum se cuvine oaspeţilor împărăteşti. Ii plăcea 

mai mult să umble prin sate şi târguri şi cetăţi, să afle 
bucuriile şi păsurile norodului. Şi află feciorul craiului 
din Soare-Răsare că păsurile celor mulţi erau mai 
multe şi mai mari decât bucuriile lor... Necazurile îi 
copleşeau, dările şi muncile erau grele, vatra lor era 
pustie şi toată truda o cheltuiau ca să fie îndestulaţi 
bogaţii din cetatea de scaun, în frunte cu Murgilă- 
Împărat. Voievodul din ţara Soarelui-Răsare se 
întoarse mâhnit la curtea gazdelor şi povesti 
împărătesei câte văzuse pe tărâmurile lor, cât amar 
duceau oamenii şi câte lacrimi amare vărsau de 
dimineaţa până seara, din pricina împilării celor mari. 

— Măria-Ta, o rugă el pe împărăteasă, spune 
împăratului toate acestea... Înduplecă-l să scoată 
lumea din robie, să dăruiască supuşilor o viaţă mai 
omenească, să nu mai curgă lacrimile durerilor, ci 
lacrimi de bucurie... Şi atunci Măria-Ta vei avea un 
prunc voinic şi ager, care va fi mângâierea părinţilor 
şi dragostea norodului!... 

Împărăteasa, bună la suflet, îi ascultă sfatul... Şi 
nu trecură nouă luni de la plecarea oaspetelui din ţara 
Soarelui-Răsare, că tânăra soţie a lui Murgilă-Vodă 
născu un fecior rumen şi sănătos, căruia îi puseră 
numele de Făt-Frumos din Lacrimi, fiindcă venise pe 
lume din lacrimile de bucurie ale norodului. 

La miezul nopţii, după datinele străbune, 
trebuiau să se ivească la leagănul copilului trei 
ursitoare, să-i dezlege tainele viitorului. 

De grijă şi teamă, inima părinţilor se făcuse cât 
puricele. 

— Ce ursită-l aşteaptă pe odorul nostru? Ce-i vor 
prezice zânele ursitoare? 

Împăratul şi împărăteasa aşteptau cu nerăbdare, 
într-o încăpere vecină cu odaia unde era leagănul 
pruncului. Se uitau printr-o fereastră tainică, ţinându- 
se de mână. Şi fiecare simţea că mâna celuilalt e mai 
rece decât a lui. 


Când vechiul ornic din turn bătu de două- 
sprezece ori, ursitoarele se iviră la căpătâiul copilului. 

Cea dintâi avea părul negru şi lung, revărsat pe 
umeri; o cunună de luceferi îi încingea fruntea şi-n 
mână ţinea o nuieluşă de argint, în vârful căreia 
scăpăra o stea. O ploaie de scântei, sute şi mii de 
steluțe râureau necontenit din acel luceafăr şi se 
topeau ca o părere... Pe urmă, veneau altele şi altele, 
albe, roşii, viorii, o ploaie necontenită, o risipă de 
comori zburătoare şi strălucitoare... 

Apropiind vârful nuieluşii de fruntea micuţului, 
întâia ursitoare vorbi aşa: 

—Să fii frumos şi dornic ca lumina soarelui, 
înţelept ca împăratul Solomon şi voinic ca Heraclie cel 
din vechime! 

Din umbra lor, auzind acestea, împăratul şi 
împărăteasa îşi simţiră inima crescând de bucurie, 
umflându-se parcă să le spargă pieptul. 

lată ivindu-se şi a doua ursitoare, cu rochie 
azurie, cu păr de aur, despletit şi revărsat pe umeri, 
cu o coroniţă de mărgăritare abe-n jurul capului şi-n 
mână cu o nuieluşă de aur în vârful căreia strălucea şi 
răspândea mirodenii de paradis un crin învoit de aur. 

Toată casa se umplu de adierile îmbălsămate ale 
florii legănate de obrazul lui Făt-Frumos! 

— Tot ce vei dori să se-mplinească! ursi Zâna- 
Crinului de aur. 

Atât vorbi şi se topi şi ea în umbrele noptii, 
străvezie şi uşoară aşa precum venise... 

Mult se bucurară împăratul şi tânăra mamă, dar 
inima li se strânse iar, la gândul celei de-a treia 
ursitoare. Ştia toată lumea că această zână era cea 
mai puţin milostivă. Urarea ei era mai mult blestem, 
care nimicea bunele preziceri ale celorlalte două, le 
răpea din darurile îmbelşugate. 

Într-adevăr, un vânt înghețat luă locul 
miresmelor de crin, o umbră deasă şi grea căzu acolo 

unde  adineauri mii de steluțe scăpăraseră din 
nuieluşa de argint. 

A treia ursitoare avea părul cărunt şi faţa 
posomorâtă. Un lung veşmânt cenuşiu o-nfăşura, iar 
pe umărul ei drept şedea nemişcată o bufniţă cu ochii 
galbeni, pasărea înţelepciunii. 

Cu braţele încrucişate pe piept, vorbi cea de-a 
treia zână. 

Auzindu-i prorocirea, împărăteasa îşi pierdu 
cumpătul şi căzu în braţele împăratului, care era gata 
şi el să se prăbuşească. 

— Dar să nu fii mulţumit niciodată! 

Atât a spus a treia ursitoare şi s-a topit în faptul 
zorilor ca un nor cenuşiu. 

A doua zi,  Murgilă-Vodă adună soborul 
învăţaţilor, al vracilor, al dezlegătorilor de vise, al 
cititorilor în stele şi le povesti, sfătuindu-se cu ei cum 
să înconjure porunca ursitoarei, cum să-l înveţe 
dascălii pe Făt-Frumos a-şi stăpâni nemulţumirea şi a 
se arăta împăcat cu soarta lui, să se bucure din plin 
de darurile celorlalte două. Fiecare dintre cei poftiţi la 
sobor îşi spunea părerea, care de care mai întristat, 
mai fără de nădejde. 

Cel mai vârstnic dintre învăţaţi îi ascultă ce-i 
ascultă, apoi grăi aşa: 

— Măria-Ta şi dumneavoastră, înţelepţi ai 
împărăției! Socotesc, cu mintea mea bătrână, că nu 
trebuie să înţelegem ca un blestem şi ca o prigoană 
cuvintele ursitoarei cu bufnița pe umăr. Să ne aducem 
aminte că-n depărtate vremuri această pasăre era 
semnul înţelepciunii. Înţelepte cuvinte a spus cea de-a 
treia Zână-proroacă!... Să nu fii mulţumit niciodată!... 
Într-adevăr, a fi veşnic mulţumit înseamnă a sta pe 
loc. Dacă omul ar fi fost mulţumit de la început cu 
soarta lui, am fi rămas în vecii vecilor în peşterile 
răstrămoşilor noştri... Nemulțumirea i-a mânat omului 
paşii înainte, l-a făcut să cerceteze tainele pământului, 

ale apelor şi ale stelelor. Această nemulţumire a 
aruncat poduri pe gârle şi corăbii pe pustietatea 
mărilor. Dac-ar fi fost mulţumit în întunericul 
peşterilor, n-ar fi propăşit niciodată! Când i-a prezis, 
când i-a prorocit lui Făt-Frumos să nu fie mulţumit 
niciodată, a ştiut ursitoarea ce hotărăşte! La ce i-ar 
folosi  flăcăului frumuseţea, puterea, bunătatea, 
isteţimea, dacă ar sta liniştit, împăcat cu sine însuşi şi 
cu toate cele din jurul său şi n-ar mai face un pas spre 
mai bine? Aşadar, Măria-Ta şi dragii mei ucenici, în 
loc să fim mâhniţi că moştenitorul ţării noastre va fi 
veşnic nemulţumit, să ne bucurăm, dimpotrivă! El va 
iscodi mereu ceva nou, îşi va pune mintea şi trupul în 
slujba celor mai înalte născociri şi isprăvi, spre binele 
lui şi al tuturora... Vai de omul pe care nu-l în- 
sufleţeşte nici o râvnă! Vai de omul menit să stea de-a 
pururi cu braţele încrucişate, în semnul împăcării cu 
sine însuşi! 

Cuvintele bătrânului turnară alinare şi balsam, 
nădejde şi încredere în toate inimile... 


Copilul creştea într-o lună cât alţii într-un an, iar 
când împlini cincisprezece ani era voinic cât zece 
voinici şi înţelept ca un moşneag. 

Încă de mic îi plăcea să se lupte cu piedicile şi 
greutăţile ce i se iveau în cale şi nu se lăsa până ce nu 
le biruia. Nu iubea întunericul, fugea de oamenii 
posomorâţi. Se ducea numai acolo unde vedea 
tinereţe, voie bună, dragoste de viaţă. Dobora cu arcul 
şi săgeata uliul hrăpăreţ şi vulpea vicleană. Vâna 
mistrețul şi lupul răufăcător. Mâinile lui erau atât de 
voinice, încât puteau îndoi drugul de fier, iar potcoava 
o îndrepta cât ai clipi din ochi. Întâi o potcoavă mică, 
de mânz, pe urmă altele, tot mai mari şi mai groase, 
făcute din aur, din argint sau din oţel, potcoave ale 
armăsarilor din herghelia domnească. Le apuca de 
cele două capete, le întindea ori le rupea în două, de 

se minunau grăjdarii şi fierarii Împărăției de aşa mare 
virtute. 

Sfărâma cu pumnul pietricica, pe urmă 
bolovanul, pe urmă lespedea, pe urmă stânca. 

Taică-său, împăratul, se uita cu bucurie la băiat, 
văzându-l cum creştea în putere zi de zi. Când îl vedea 
sfărâmând bolovanii, îi spunea glumind: 

— Lasă, flăcăul tatei, nu-ţi mai tot strica palmele, 
că doar n-ai să te înfrunţi cu Sfarmă-Piatră! 

— Nu se ştie! răspundea băiatul şi se repezea la 
o stâncă, o scotea din ţâţâni şi-o azvârlea cât colo, de 
credeai că-i o bucată de lut sau un şomoiog de paie. 

Făt-Frumos nu se mulțumea numai să biruie 
piatra: el smulgea nuiele şi tufe din pământ, iar mai 
târziu, copăcei şi copaci, mesteceni tineri sau plopi 
înalţi, pân-a ajuns să răsucească în braţe stejarii cei 
mai groşi şi să-i doboare, smulgându-i cu rădăcini cu 
tot şi întorcând spre cer rădăcinile pline de pământ şi 
de gângănii. 

—Astâmpără-te,  flăcăul tatei! îi spunea 
împăratul,  ştergându-şi lacrimile de bucurie. 
Astâmpără-te, că doar n-ai să te întreci cu Strâmbă- 
Lemne! 

— S-ar putea şi una ca asta! răspundea Făt- 
Frumos. 

În cetatea împărătească veneau, ca să-i desfete 
pe cei de la curte, tot felul de vraci, măscărici, 
luptători, răsucitori de paloşe, ghicitori în stele. De 
fiecare dată când soseau aceştia, norodul se aduna pe 
uliţi. 

Făt-Frumos se amesteca şi el printre dânşii şi le 
fura meşteşugurile, întrecându-i în pozne şi isprăvi. 
De la călăreţii rătăcitori, care se dădeau peste cap pe 
caii lor mici şi iuți, învățase să călărească, de-i 
întrecea cu mult pe cei mai îndemânateci. 

Pehlivanii, adică luptătorii de bâlci, erau nişte 
oameni voinici, cu capul ras, dezbrăcaţi pân-la mijloc 

şi unşi cu untdelemn pe trupul gol, ca să lunece din 
mâinile vrăjmaşului. Se luau la trântă între ei care pe 
care. Se apucau de mijloc sau de picioare, îl ridica 
unul pe celălalt în văzduh, după cum le venea rândul, 
apoi îl trântea cu umerii de pământ. Biruitorul punea 
genunchiul pe pieptul celui învins, care striga: 

— M-ai răpus, leule! 

De la aceştia învăţă Făt-Frumos cum să se lupte 
numai cu braţele, fără paloş, fără vărsare de sânge. În 
scurtă vreme îi întrecu pe toţi, fiind mai sprinten la 
trup şi mai ager la minte decât ei. 

Mai treceau pe la curtea împărătească şi săbierii, 
cei ce luptau cu sabia. Ei învăţară pe flăcău cum să 
mânuiască paloşul, cum să-l răsucească în jurul 
capului, cum să se ferească de loviturile celuilalt, cum 
să zboare oţelul din mâna potrivnicului, printr-o 
repezeală îndemânatică, şi cum să-l vatăme pe acesta 
de la o zgârietură mică până la tăierea capului. 

Toate făpturile omeneşti îl îndrăgeau, toate 
dobitoacele pământului, ale apelor şi ale văzduhului i 
se închinau lui Făt-Frumos din Lacrimi şi era destul să 
dorească ceva, ca de îndată să i se împlinească 
dorinţa. _ 

Şi tot nu era pe deplin fericit flăcăul! Intr-o zi, 
când auzi de la un călător, venit din depărtate 
meleaguri, despre Cosânzeana cu floarea care-i cântă 
în cosiţă, simţi că îl cuprinde un dor nespus de-acea 
domniţă de departe... Şi de atunci nu-şi mai găsea 
linişte. 

— Taică, vreau să-mi iau mireasă pe Ileana 
Cosânzeana! 

—Fătul meu, ţara ei e departe tare. Multe 
primejdii ai de înfrânt... Şi apoi, sunt sute şi sute de 
viteji care o cer de mireasă pe Cosânzeana. De unde 
ştii că te va alege tocmai pe tine? 

— Ai să vezi, taică... Pe mine o să mă aleagă şi nu 
pe altul... 

—Nu, fătul meu, nu, lumina ochilor mei... Stai 
aici şi o să-ţi găsim altă mireasă vrednică de tine... 

— Eu numai pe Ileana o vreau... 

Văzând împăratul că n-are încotro, se prefăcu că- 
l] lasă în pace să-şi caute norocul singur. 

Dar îşi puse-n minte să-i ridice tot felul de piedici 
în cale, doar-doar l-o hotărî să-şi mute gândul. 

— Bine, fătul meu! Hai să-ţi alegem un cal tânăr, 
voinic şi isteţ, vrednic de tine. 

Se duseră la herghelia împărătească, unde tot 
felul de tineri armăsari, albi şi negri şi roibi, pufăiau, 
nechezau şi băteau din copitele de argint, nerăbdători 
să plece-n lumea largă, purtând pe şaua lor bogată pe 
Făt-Frumos cel darnic ca lumina soarelui. 

Flăcăul nu ştia pe care mânz să-şi arunce ochii, 
aşa erau de mândri toţi, cu coama lor şi cu coada lor 
de mătasă, cu penele învoalte ce le înfloreau fruntea. 

Tot umblând aşa, printre mânji, cai şi armăsari 
tineri, auzi un glas: 

—la-mă pe mine! 

Se uită de unde venea glasul acela şi văzu o 
mârţoagă bătrână prăbuşită la pământ, cu coastele 
ieşite şi cu pielea jupuită. 

Flăcăul se uită cu milă la acea mârţoagă şi trecu 
mai departe. Tot ocolind grajdul de colo până colo, 
pipăind când un armăsar, când altul, mângâindu-le 
coama, căutându-i la dinţi, lovindu-i cu biciuşca peste 
picioare, ajunse iar la calul prăvălit şi iar îl auzi 
vorbind: 

-—la-mă pe mine! 

—Ce să fac cu tine? 

— Ai să vezi! Spune grăjdarilor să aducă un făraş 
cu ovăz şi un făraş cu jăratic... Care cal o mânca ovăz 
nu e vrednic de tine! Numai cel ce va mânca jăratic, 
numai acela te va însoţi cu spor în drumurile tale! 

Urmându-i sfatul, Făt-Frumos porunci grăjdarilor 
s-aducă făraşele... Caii toţi mâncară ovăz, ocolind 

jăraticul; şi numai mârţoaga dădu la o parte, cu botul, 
nevrednicele grăunţe, ospătându-se cu jăratic. 

Şi cu cât mânca foc, cu atât se întrema, se ridica 
în picioare, necheza, tropăia din copite şi pufăia pe 
nas aburi calzi şi luminoşi ca flacăra. Pasămite, acel 
cal bătrân nu era decât Viforel, armăsarul împăraţilor, 
cel care aştepta să vie voinicul voinicilor să-l încalece. 
Şi iată că voinicul voinicilor sosise! 

L-au spălat şi l-au ţesălat pe Viforel, i-au dat să 
mănânce movile de foc şi să bea plosci şi buţi cu vin 
vechi de şapte ani. 

Când a fost vorba să se caute suliță, scut, 
platoşă, paloş, arc şi tolbă de săgeți pentru Făt- 
Frumos, Viforel îşi sfătui stăpânul să nu ia ce i-or da, 
ci să ceară armele vechi ale strămoşilor, care zăceau 
în pod, nefolosite. Erau prea grele pentru umerii 
plăpânzi ai urmaşilor. 

— Nu căuta că sunt prăfuite şi ruginite! Fereşte- 
te de veşminte bogate, de sabia nouă şi uşoară, 
încrustată cu pietre scumpe! Fereşte-te de strălucirile 
mincinoase şi caută-ţi vechi şi încercaţi prieteni, cum 
e paloşul acesta greu, sulița aceasta lungă, platoşa pe 
care n-o poate străbate nici săgeata, nici paloşul 
duşmanului!... 

Argaţii domneşti se duseră în pod să caute 
uneltele de luptă cerute de Făt-Frumos. Le ridicară, le 
frecară şi le făcură lucitoare ca răsăritul soarelui de 
vară, ca pietrele din fundul pâraielor limpezi. 

Scrâşni împăratul, dar n-avu încotro, că flăcăul 
era dârz; nimeni şi nimic nu-l putea împiedica să plece 
să-şi vadă visul cu ochii. 

În seara celei dintâi zile, cal şi călăreț ajunseră la 
un pod de aramă păzit de un balaur năprasnic, care 
mugea. 

— Pe aici e drumul spre ţara Cosânzenei? întrebă 
Făt-Frumos. 

—Pe aici, răspunse balaurul, dar pe podul meu 
nu se trece! 

— Dar pe unde vrei să trec, prin văzduh? 

—Prin văzduh, dacă vrei, ori prin apă! Dar pe 
podul meu, nu! 

— Prin văzduh nu pot, răspunse Făt-Frumos, că 
n-au crescut încă aripi roibului meu, iar prin apă nu 
vreau să trec, că nu sunt şoarece!... Dă-te la o parte, 
ori de nu, îmi încerc paloşul pe spinarea ta!... 

— Să te văd! răspunse balaurul. 

Făt-Frumos se dete jos de pe cal şi-ncepu să 
ciopârţească dihania. 

Balaurul lătra, scuipa ca pisicile, împroşcând pe 
voinic cu bale înveninate, cu păcură aprinsă şi cu fum 
de pucioasă. Incerca să-l muşte ori să-i rupă carnea de 
pe el cu ghearele, dar Făt-Frumos ferea în lături şi mi- 
l plesnea cu tăişul paloşului de-i sărea dihaniei când 
un ochi, când un dinte. 

Până când balaurul îl lăsă să treacă. Mare fu 
uimirea şi bucuria lui Făt-Frumos când găsi de partea 
cealaltă a podului pe însuşi tatăl său, împăratul! Se 
prefăcuse în balaur, îi încercase tăria, să-l împiedice, 
cu orice chip, să ajungă în ţara Cosânzenei şi să-şi ia 
mireasă. Un ochi îi plângea de necaz că a fost învins şi 
un alt ochi îi râdea de bucurie că are fecior atât de 
voinic. 

— Să trăieşti, fătul meu!... Acum văd şi eu că eşti 
viteaz şi vrednic să faci ce te taie capul!... Du-te 
sănătos! Am vrut să te pun la încercare, să-ţi văd 
puterea şi îndrăzneala. Ai biruit balaurul! Să-mi 
trăieşti! 

Făt-Frumos văzu cu durere pe faţa părintelui 
urmele rănilor ce i le făcuse, iar pe hainele 
împărăteşti picături de sânge. 

— Vai, tată! Cum te-am sângerat! lartă-mă! 

— Nu-i nimica, fătul meu, mai bine să mai scriu 
eu câteva zgârieturi la vechile mele răni, decât să fi 

păţit tu ceva, în cea dintâi luptă cu o dihanie! De n-aş 
fi făcut aşa, unde mi-ar fi fost dragostea părintească? 

Făt-Frumos îi sărută mâna şi se despărţiră. 

A doua zi, pe-nserate, ajunse la un pod de argint, 
păzit de un balaur cu trei capete, mai năprasnic decât 
cel dintâi. 

— Pe podul meu nu se trece! strigă lighioana. 
Treci ori prin apă, ori prin văzduh. 

Făt-Frumos se gândi că împăratul îl încearcă a 
doua oară şi-i răspunse: 

— Prea bine, balaurule! Prin văzduh nu pot să 
trec, că n-au crescut încă aripi roibului meu. Ca să mă 
lupt cu tine, n-am vreme. Am să trec prin apă!... 

Şi aruncându-se în apele spumegătoare, Făt- 
Frumos trecu înot şi ajunse pe malul celălalt. 

— Să trăieşti, fătul meu... îi zise împăratul, că tot 
el era. Am vrut să te-ncerc a doua oară şi am văzut că 
eşti milos, cuminte şi isteţ. Milos, că n-ai vrut să mai 
lupti cu balaurul, ca nu cumva să loveşti iar în tatăl 
tău; cuminte ai fost, că nu ţi-ai pierdut vremea 
înfruntându-mă, c-aveam de gând să-ţi fac o mică şi 
nevinovată rană, ca să-ţi treacă dorul de Ileana; şi ai 
fost isteţ, coborându-te şi trecând prin apă, fără să ţi 
se pară îngenunchere... 

Iar se îmbrăţişară, iar se despărţiră. 

A treia seară ajunse Făt-Frumos la un pod cu 
totul şi cu totul de aur. Un balaur cumplit, ce vărsa 
foc şi otravă pe şapte guri, că şapte capete avea, sta 
de pază şi nu lăsa pe nimeni să treacă. 

— Treci prin apă, treci prin văzduh, dar pe podul 
meu n-ai să treci, afară numai dacă te baţi cu mine.!... 

O clipă, Făt-Frumos rămase pe gânduri. Trase 
paloşul să se bată, dar nu se bătu. Vru să coboare 
malul să treacă prin apă, dar Viforel se împotrivea, 
simțind că-i lucru necurat: aburii ce se ridicau din 
gârlă erau fierbinţi, apele erau clocotite. 

Şi-n aceeaşi clipă, două aripi mari ţâşniră din 
coastele lui Viforel şi roibul se-nălţă-n văzduh, 
zburând deasupra fumegărilor calde ce se ridicau din 
apă. Ajunşi pe celălalt mal, se-ntâlniră iarăşi cu Măria- 
Sa. 

— Ehei, copilul tatii!... îi zise împăratul. Te-am 
încercat a treia oară şi era cea mai grozavă încercare, 
că dacă te-ai fi bătut cu mine, aveam de gând să-ţi 
crestez trei răni şi să te las lungit; dacă ai fi trecut 
prin apă, ţi-ai fi fript picioarele şi tu şi roibul tău, că 
undele erau clocotitoare... Am văzut că eşti voinic şi 
cuminte, am văzut că ai un tovarăş credincios, căruia-i 
cresc aripile la vreme. Du-te sănătos, fătul meu, că nu 
mai duc grijă! De acum n-o să ne mai vedem decât în 
ceasul fericit când vei veni cu Ileana Cosânzeana! Bun 
rămas, băiatule, şi de aici înainte loveşte fără milă în 
cei ce ţi-or sta înainte, pe mine n-ai să mă găseşti 
niciodată printre dânşii!... 

A treia oară se îmbrăţişară voievozii. Din 
strângerea pătimaşă a tatălui său văzu fătul că într- 
adevăr se despărţeau pentru vreme lungă. 

— Dar de plecat singur, n-o să te lăsăm să pleci! 
îi mai zise Murgilă-Vodă. Am să-ţi dau cei mai aleşi 
dintre oştenii mei, trei sute de călăreţi şi treizeci de 
care cu merinde, s-aveţi pe drum! 

Făt-Frumos nu se prea bucură de darul acesta 
neaşteptat; el ar fi vrut să plece singur, să se simtă 
slobod, să aibă numai grija lui şi a calului. Dar n-avu 
încotro. Nu voia să-şi mâhnească părinţii printr-o nouă 
nesupunere. Porni, deci, în fruntea acelor călăreţi, 
înveşmântaţi în bogate straie de fir şi de argint, cu 
zale strălucitoare, cu sulițe lungi, cu armăsari 
împopoţonaţi... Platoşele şi buzduganele lor aruncau 
sclipiri de foc. Şi tot norodul, în frunte cu împăratul şi 
împărăteasa, petrecu acest nemaivăzut alai până 
dincolo de porţile cetăţii, departe... 

Soarele scăpăra scântei. Umblară ei, cei trei sute 
şi unu de voinici, câteva zile, până la ieşirea din 
împărăție. Trecând hotarul altora, ce-i fu dat să vadă 
lui Făt-Frumos? De cum îi zăreau, oamenii de pe 
câmpuri o luau la fugă, porţile satelor şi târgurilor se 
închideau, obloanele grele se lăsau peste ferestre, 
femeile şi copiii alergau să se ascundă, înspăimântați. 

— Fraţilor, spuse Făt-Frumos însoţitorilor săi... 
Oamenii se tem de noi... Ne văd mulţi, călări, şi cred 
că pribegim cu gânduri duşmănoase... O ceată care 
soseşte în tropotul şi nechezatul cailor, în zăngănitul 
armelor, nu poate fi pornită decât pe jaf, pe omor şi 
pe vâlvătaie... lar eu nu pentru aceea am venit pe 
lume, să-i sperii!... E mai bine să ne despărţim. 
Întoarceţi-vă la casele voastre, dragii mei, la munca 
ogoarelor, la vetrele voastre... Luaţi carele şi 
împărţiţi-le frăţeşte între voi, că mie mi-ajunge o 
traistă cu merinde! 

Şi fără să mai asculte cuvintele lor de mâhnire 
că-i lasă şi nici bunele lor urări de supunere şi 
biruitoare călătorie, Făt-Frumos dete pinteni calului. 

Cerul se umplea de stele, livezile foşneau tainic, 
împrăştiind dulce mireasma de flori şi de fân cosit. 

Cei trei sute de călăreţi se întorceau plini de 
bucurie în ţara lor, iar Făt-Frumos, cu fruntea sus, 
pleca spre ţinuturile frumoasei Ileana Cosânzeana: 
floarea din cosiţa-i cântă, nouă-mpărăţii ascultă. 

Mult pribegi voinicul până ajunse în ţara 
Cosânzenei. Multe lupte şi cazne avu de-ntâmpinat, 
dar le birui pe toate. Acum veni încercarea cea grea: 
se înfăţişă părinţilor Cosânzenei şi o ceru de nevastă. 

— Uşor îţi vine dumitale, crai pribeag, să-mi ceri 
pe Ileana, îi răspunse împăratul, tatăl domniţei... Dar 
mai sunt înaintea dumitale alţi feţi-logofeţi veniţi de 
peste nouă mări şi nouă ţări, care au umblat pe tot 
felul de tărâmuri şi au trecut prin încercări din cele 

mai crunte şi s-au bătut şi-au biruit mulţime de 
vrăjmaşi, ca să câştige inima fetii mele! 

—Să se bată şi cu mine, dacă le dă mâna! Şi, de 
m-o birui vreunul, s-o ia pe Ileana... Dacă nu, s-o iau 
eu! 

— Prea te crezi năzdrăvan, voinice! Dar n-ai să 
poţi învinge pe toţi flăcăii! îi zise tatăl Ilenei. 

— Pune-mă la încercare! îi răspunse Făt-Frumos. 

— Asta nu, fătule, că nu vreau vărsare de sânge 
la casa mea. Mai aşteaptă până s-or aduna toţi ceilalţi 
şi să vă perindaţi cu toţii prin faţa Ilenei. Cel care-i va 
plăcea, acela să-i fie mire, c-aşa se obişnuieşte din 
străbune vremuri... 

La ziua hotărâtă, când începu perindarea pe sub 
ferestrele Ilenei, Făt-Frumos sta în umbra unui copac, 
dincolo de mulţime, şi se uita cum trec călări, în 
cântecul surlelor şi al buciumelor, pe armăsarii lor 
gătiţi, voievozii care veneau să peţească domniţa. 

Iar flăcăul nostru sta cu ochii ţintă la fereastra 
Cosânzenei, fermecat de frumuseţea ei neasemuită. 

Ca prin farmec, Făt-Frumos simţi în suflet o undă 
de lumină, ce se urca, risipindu-se pe buze... Şi, fără 
să ştie cum, se pomeni cântând... Cânta cu glas 
răsunător şi dulce o doină necunoscută, că se opreau, 
vrăjite, păsările pe ramuri şi apele în matca lor, 
ascultându-l. Făt-Frumos cânta şi vântul tăcu... 
Frunzele îşi încetară murmurul, livezile rămaseră 
aplecate aşa cum le-ndoise adierea... Se stinse sunetul 
surlelor, caii se opriră, oaspeţii ascultară fermecaţi, 
cu ochii dincotro venea cântecul. 

Iar Ileana asculta şi ea melodia de mii de ori mai 
frumoasă decât aceea care se-nălţa din floarea 
minunată pe care o purta în cosiţă. 

Făt-Frumos  s-apropie, cântând, de ferestrele 
Cosânzenei, trecu prin şirul călăreţilor încremeniţi şi- 
al jupâniţelor ce-şi plecau fruntea în faţa lui, oftând 
uşor, dar în clipa când mâna Ilenei se ridică să-i 

arunce mărul de aur, în clipa când flăcăul se credea 
stăpânul lumii, clopotele sunară lung, buciumele 
vâjâiră a năpastă şi slujitorii cu părul zburlit veniră-n 
fugă să vestească tatălui lIlenii că oşti duşmane 
potopesc ţara... Venea Zmeul-Zmeilor cu zmeii şi 
balaurii lui, cu ceata de vraci şi vrăjitoare, cu Muma- 
Pădurii, cu Jumătate-Om, cu lnimă-Putredă, cu 
Tartacot şi cu toţi uriaşii pe care-i adunase şi-i 
ridicase-n oastea lui... Venea să fure pe Ileana 
Cosânzeana şi să puie mâna pe împărăție, mai prin 
bună voie, ca ginere, mai cu străşnicie, ca năvălitor. 

Mărul pe care-l ţinea în mână Cosânzeana 
rămase nearuncat. Voievozii se împrăştiară care 
încotro, căci pasămite Luminăţiile-Lor veniseră gătiţi 
de nuntă şi nicidecum de bătălie... 

— Acum să mi te văd, voinice!... spuse tatăl Ilenei 
lui Făt-Frumos... Când ceilalţi se găteau de nuntă, tu 
te lăudai cu vitejia... Acum îţi arde să te războieşti, ori 
poate vrei să îmbraci straie de sărbătoare şi să cânţi? 

— Pre a mea lege, tată socrule, parcă te-ai pus cu 
tot dinadinsul să mă superi. De n-ai fi la grea nevoie, 
de n-ai fi tatăl Ilenei, de nu mi-ai fi socru — că socru 
tot ai să-mi fii odată şi odată — mai că ţi-aş arăta eu 
cum se vorbeşte cu Făt-Frumos! Dar, fiindcă eşti cine 
eşti şi vei fi ceea, ce-mi vei fi, hai să-ţi dau o mână de 
ajutor! 

Şi porni la luptă, el singur şi cu înaripatul Viforel 
şi dădu iama în adunătura de pocitanii a zmeului. lar 
oştile împăratului, văzându-l cât era de inimos şi de 
viteaz acel tânăr de departe, îl urmară degrabă şi-l 
ajutară să curețe moşia de năvala duşmanilor. 

Până seara n-a mai rămas pui de lighioană prin 
acele părţi. Sună buciumul că lupta-i sfârşită, voinicii 
s-adunară, dar pe voievozi ia-i de unde nu-s! Parcă 
intraseră-n pământ. 

— Ai avut dreptate, dragă ginere!... A ta să fie 
fata mea, Ileana Cosânzeana!... lată-mă-s acuma socru 
şi mai iute de cum ne aşteptam! 

Şi Cosânzeana aruncă mărul lui Făt-Frumos şi se 
logodiră în aceeaşi zi, pe-nserat, urmând să-nceapă 
nunta mai târziu, când or veni şi părinţii flăcăului, ori 
când s-o duce el cu Ileana la curtea socrilor mari. Lui 
Făt-Frumos îi păru că n-o să mai treacă noaptea, să-şi 
vadă mireasa-n lumina zorilor, în mireasma florilor, în 
glasul cântătorilor... 

Dar noaptea trecu şi zorile veniră. Şi Cosânzeana 
se ivi mai frumoasă ca-n toate poveştile spuse lui Făt- 
Frumos. El o luă de mână, o dezmierdă cu dragoste şi- 
i sărută fruntea albă şi strălucitoare... 

Dorul i se potoli, că-şi văzuse visul cu ochii: 
frumoasa lumii, domniţa pe care atâta o râvnise, 
pentru care înfruntase atâtea mari necazuri, era a lui 
acum, ca să se adeverească întocmai ceea ce-i 
spusese a doua ursitoare: 

— Tot ce vei dori să se-mplinească!... 

Dar iată că Zmeul-Zmeilor, cumplitul stăpân al 
puterilor întunericului, începu să dea târcoale 
palatului în care Ileana aştepta ziua nunţii cu Făt- 
Frumos. Se gândea balaurul cum ar face s-o răpească 
pe frumoasa frumoaselor. 

— Nu mă vrei de bunăvoie, ai să mă vrei de 
nevoie! rânjea el. 

Acest Zmeu înfricoşat era un duşman de temut! 
La porţile palatului, straja fu îndoită, întreită. Însuşi 
Făt-Frumos o păzea cu ochii-n patru, să nu-i mai fure 
blestematul pe aleasa inimii. 

Mâniat foarte era Zmeul-Zmeilor împotriva 
acelui voinic care-i stricase lui socotelile. 

— Să nu crezi, flăcăule, că va fi a ta!... Prea mult 
râvnesc eu împărăţia lui taică-său, ca să te las pe tine 
mândru ginere şi mare voievod!... 

Neputând birui prin vitejie, Zmeul-Zmeilor lăsă 
paloşul deoparte şi hotărî să-şi ajungă ţinta prin 
şiretenie. Împrăştie tot el vorba c-a murit într-o 
bătălie, ca să nu se mai teamă nimeni de el, şi haida- 
hai! ajunse la palatul Ilenei sub chipul unui bătrân şi 
smerit vânzător de mărgăritare, mătăsuri şi uleiuri de 
trandafir. 

Toate erau gata de nuntă la curte. Daruri 
nepreţuite veneau de pretutindeni. Şi iată că, într-o zi, 
un negustor dulce la vorbă şi la apucături se înfăţişă 
cu marfă rară, o arătă curţii şi fermecă pe toţi cu 
minunâţiile lui, de nu mai ştiau oamenii ce s-aleagă. 

A doua zi sosiră la curte alte două slugi ale 
negustorului, cu o ladă şi mai mare, plină cu multe şi 
neasemănate daruri de nuntă. Dar nu ştiu cum se 
întâmplă că peste un ceas, când ieşiră slugile din 
iatacul Ilenei, lada era mai grea de cum era când 
intrase. Pasămite, Zmeul-Zmeilor pândise când nu se 
mai afla nimeni în jurul fetei, îi legase gura cu o 
năframă şi-o încuiase în lada goală, trimițând apoi 
slugile cu prada în spate, printre slujitorii ce-i priveau 
alene de la porţile palatului. lar Zmeul sări pe 
fereastră, se cufundă-n grădina cu pomi înalţi, stufoşi 
şi pieri în pădurea fără margini, unde-l aşteptau cei 
doi oameni ai lui cu strălucita pradă. 

Făt-Frumos intră în iatacul Cosânzenei şi-l găsi 
plin de mărgăritare şi mătăsuri minunate. Numai pe 
Ileana, minunea lui neasemuită, n-o găsi. 

— Ileană, Ileană! 

Dar Ileana nu-l mai auzea... Ileana era departe... 

Făt-Frumos s-aruncă pe calul său alb, Viforel cel 
năzdrăvan, şi porni pe urmele Ilenei. Tot felul de 
piedici se iveau în calea lui. Dar n-ar fi fost Făt- 
Frumos dacă nu le-ar fi înlăturat cu minte ageră şi 
braţ puternic. Mergea călare, cu fruntea sus, în 
lumina soarelui, aşa cum merg toţi cei ce au cugetul 
curat. 

Dar nu-şi dădu seama că intrase în împărăţia 
întunericului.  Zmeul-Zmeilor avea o împărăție 
tăinuită. Printre supuşii lui găseai tot felul de jivine 
înfricoşătoare, dihănii cu un corn în frunte, păsări ale 
nopţii, bufniţe, cucuvăi şi lilieci, care îşi făceau cuibul 
în turle părăsite. Ţineau cu el târâtoarele din văgăuni: 
şerpii, şopârlele. Păsări de pradă — vulturi, ulii, corbi 
— dădeau târcoale în jurul stăpânului lor. Pe 
urmă veneau şi vrăjitoarele, şi scorpiile, şi pajurile cu 
două capete şi fiarele pădurilor, cu ochi de foc şi dinţi 
ascuţiţi, arici mari cât bivolul şi cu coarne de cerb, 
iele şi vârcolaci... 

E adevărat că nici Făt-Frumos nu era singur, îi 
veneau într-ajutor zânele bune, Zâna Florilor, Zâna 
Apelor... Când flămânzea voinicul, îi răsăreau în cale 
copaci cu roade pârguite şi stupi cu miere. Izvoare 
limpezi îi dădeau apă proaspătă... Păsări albastre şi 
roşii, cu pene minunate, îi arătau drumul, îi cântau şi-l 
adormeau, altele îi privegheau somnul, iar altele îi 
ciripeau, să-l trezească. 

Dar şi Zmeul avea de partea lui: ielele care 
stârnesc trâmbe de vânt şi răsucesc trupurile celor ce 
cad în acele vârtejuri. De câte ori nu se iveau ele în 
calea lui Făt-Frumos, îi întunecau cerul, îl purtau pe 
cărări primejdioase! 

Dar câte o căprioară sau câte un cerb frumos îi 
arătau  voinicului drumul pe unde să iasă din 
întunecimile pădurii. La capătul cărării iar îl pândeau 
lupi şi mistreți, urşi ce mormăiau şi voiau să-i 
trosnească oasele, vulpi ce căutau să-l ispitească pe 
margini de prăpăstii şi să-l prăvălească în adâncuri. 

Flăcăul nu se temea de nimeni. De multe ori, 
floarea avea ţepi ascunse, iar ciuperca, sub care se 
odihnea câte un Tartacot, era înveninată. Trebuia să 
umble cu mare băgare de seamă voinicul, ca să nu 
cadă pradă puterilor întunericului, să aleagă binele de 
rău. 

Într-o zi, trecând printr-o pădure, auzi trosnete 
de ramuri frânte şi strigăte de om. Se uită bine şi văzu 
un uriaş care se repezea la câte un stejar, prindea o 
creangă cât omul de groasă şi o răsucea, pe urmă iar 
urla şi se repezea la altă ramură şi o strâmba, cu 
mâinile lui puternice. Apoi sta o clipă liniştit şi iar se 
supăra, se repezea şi smulgea câte un arbore din 
rădăcină, furios nevoie mare şi răcnind de parcă pe el 
îl răsuceau copacii pădurii. 

— Bună ziua, omule! îi zise Făt-Frumos, cu mâna 
pe mânerul paloşului, gata să se apere dacă acel uriaş 
avea gânduri ascunse. 

— Bună, bună, da' ce cauţi dumneata prin 
pădurile mele? îi răspunse Strâmbă-Lemne. 

— Da' de unde şi până unde sunt pădurile 
dumitale? 

— Ale mele sunt şi nu las pe nimeni să treacă 
prin ele. Care nu vrea să-nţeleagă, cu mine are de 
furcă! 

— Cată-ţi de treabă, omule, nu mi te împotrivi, că 
n-ai să mă birui! Şi-apoi, ştii una? Eu pot să fac ce faci 
tu, dar tu nu poţi face tot ce pot eu să fac! 

Strâmbă-Lemne nu prea înţelegea. Ca să-i 
dovedească cine este el şi ce tărie are, Făt-Frumos se 
repezi la frasinul cel mai gros al pădurii, îl luă în 
braţe, îl clătină din rădăcini şi mi-l scoase ca pe-o 
măsea găunoasă. 

— Te mai baţi cu mine acum? întrebă el. 

— Mă bat, de ce nu? răspunse uriaşul, umilit că 
se mai găseşte unul în stare să vie de hac copacilor 
codrului. 

Se luară la trântă voinicească. După multe 
opinteli, Făt-Frumos îl birui. Apoi şezură de vorbă, 
prieteneşte. 

Vorbi Făt-Frumos: 

— De ce stai în pădurea asta întunecată, omule, 
şi-ţi pierzi vremea răsucind copacii, strâmbând 


23 


lemnele? Nu e păcat de atâta putere irosită de 
pomană, când ai putea-o folosi altminteri? 

— Drept să-ţi spun, răspunse Strâmbă-Lemne, eu 
ştiu că va bate odată ceasul când puterea mea îşi va 
găsi rostul... De aceea, o pun mereu la încercare, să 
nu mă dezvâţ, să fiu gata. Imi risipesc tăria din mine, 
războindu-mă cu pădurea până m-o învăţa unul mai 
deştept ca mine cum trebuie să-mi folosesc voinicia! 

— Bine mi-ai grăit! îi răspunse Făt-Frumos. Vino 
cu mine, să-mi fii tovarăş la bine şi la rău, să 
înfruntăm pe cei vicleni şi pe cei crunţi şi să ajutăm pe 
oamenii de omenie! 

Strâmbă-Lemne urmă pe Făt-Frumos cu dragă 
inimă, că-l vedea mai puternic şi mai înţelept ca el. 
leşiră din pădure şi se avântară pe un deal de 
cremene. Nici copac, nici iarbă nu se vedea pe dealul 
acela, ci numai stânci înalte şi tot felul de lespezi, 
care întregi, care bucăţi. Un huruit cumplit se auzea, 
un zgomot de pietre ciocnite şi prăvălite în 
prăpastie... Şi mai răsuna, cu vuiete însutite, un glas 
puternic de uriaş. 

— Cine o fi urlând aşa de năprasnic? întrebă Făt- 
Frumos. 

— Sfarmă-Piatră! Se necăjeşte şi el spărgând 
stâncile cu pumnul, fărâmând cremenea. 

—Păcat că nu-şi foloseşte aceste puteri pentru 
lucruri trainice!... Să-l luăm şi pe el cu noi. O veni? 

— Vine, răspunse Strâmbă-Lemne, că nu l-a 
învăţat nimeni până acum nici pe el. 

— Ce e cu voi? strigă Sfarmă-Piatră, văzând pe 
cei doi drumeţi. 

—Ce să fie, frăţioare? îi răspunse Strâmbă- 
Lemne. lacă, am pornit la drum cu tovarăşul ăsta al 
meu şi trecurăm pe-aici. 

— Da' alt drum nu găsirăţi? se răsti la ei Sfarmă- 
Piatră. Asta e pământul meu şi nu las pe nimeni să mi- 
l calce! 

—Da' ce eşti tu, mă? râse Strâmbă-Lemne. Eşti 
balaur la cap de pod, de opreşti lumea să treacă? 

— Ce sunt, ce nu sunt, asta e! Tu poţi să treci, 
că-mi eşti frate, da' străinul ăsta să facă bine şi s-o ia 
pe unde-a venit, că mă supăr! 

— Eu  de-ntors nu mă-ntorc, se-nfurie Făt- 
Frumos. Dă-te la o parte, că, de nu, te răpun! 

—Nu te încăpăţâna! sfătui Strâmbă-Lemne pe 
frate-său. Flăcăul ăsta e mai voinic decât noi. Nici eu 
nu l-am lăsat să treacă... Ne-am măsurat, m-a biruit! 

— 'Te-o fi biruit pe tine, dar cu mine e mai greu!... 
Dă-te la o parte, omule! 

—Cată-ţi de treabă, nu mi te împotrivi, că eu pot 
să fac ce faci tu, dar tu nu poţi face câte pot eu să fac! 

Zicând acestea, Făt-Frumos se repezi la un dinte 
uriaş de piatră, ce ieşea din muntele de cremene, îl 
apucă, îl zgâlţâi de câteva ori, îl smulse şi-l aruncă 
departe, cât colo. 

— Îţi mai arde acum să te măsori cu mine? 

— Imi arde! răspunse Sfarmă-Piatră. Să vedem, 
care pe care! 

— Dacă vrei şi vrei, apăi să ne luptăm! 

Şi se luară la trântă. Nu i-a fost uşor nici unuia, 
nici celuilalt, căci amândoi erau zdraveni şi isteţi. Se 
prindeau de mijloc, se aruncau în văzduh şi iar se 
potoleau, şi iar se încăierau. Se luptară ei aşa până la 
scăpătatul soarelui, de le curgeau sudorile. 

Sfarmă-Piatră tot umbla să-l apuce pe Făt- 
Frumos cu o mână de cap şi cu alta de picioare, să-l 
răsucească şi să-l strâmbe. Dar voinicul, care învățase 
din copilărie trânta, cunoştea toate şiretlicurile luptei 
şi scăpa mereu din mâinile vrăjmaşului. 

Pe când, nu ştiu ce făcu şi cum făcu Făt-Frumos, 
că-l apucă de mână pe Sfarmă-Piatră, îi răsuci braţul, 
îl culcă la pământ, şi-i puse piciorul pe piept. Dar 
Sfarmă-Piatră se opinti iar, ieşi de sub călcâiul 
voinicului şi începu iar să-l înfrunte. 

Acum se luptau la lumina stelelor, că se făcuse 
noapte bine şi răcoare. lar răcoarea îi întărea pe 
amândoi. Sfarmă-Piatră încercă o lovitură năprasnică, 
să-l ameţească pe Făt-Frumos. Dar Făt-Frumos se 
făcu una cu pământul şi odată se ridică, pocnindu-l în 
piept cu toată puterea. Uriaşul se clătină şi se întinse 
lat pe ţărână. 

— M-ai răpus, leule! strigă el. Hai să ne-mpăcăm! 

Făt-Frumos îi întinse mâna dreaptă şi-l ridică, 
îmbrăţişându-l şi spunându-i: 

— Hai să ne-mpăcăm, mă vere, şi să ne facem 
prieteni! 

— Prieteni să ne facem! Pân-la moarte! răspunse 
Sfarmă-Piatră. Dreptate ai avut. Dreptate ai! Eşti mai 
viteaz şi mai înţelept decât mine. 

Se sfătuiră câteşitrei ce-ar putea să facă cei doi 
uriaşi să nu-şi mai macine vremea şi tăria, stricând 
lemnele şi piatra. 

— Ajutaţi-mă întâi, le răspunse Făt-Frumos, să 
răpunem pe Zmeu şi să-mi iau înapoi mireasa, pe 
Ileana Cosânzeana —floarea-i din cosiţă-i cântă, nouă- 
mpărăţii ascultă. După aceea o să avem mult de lucru, 
dragii mei, numai s-ajungem cu bine acasă! 

Mergând ei aşa zi şi noapte şi ajungând într-o 
vâlcea, auziră un om văitându-se. 

Avea glas cumplit şi striga: 

— Mi-e foame! Mor de foame! Daţi-mi de 
mâncare! 

— Cine-o fi? întrebă Făt-Frumos. 

—[Īa, nebunul de Flămânzilă! Astuia, oricât îi dai, 
tot nu se satură! râse Sfarmă-Piatră. 

În orice zi, la masă, ce credeţi că mânca voinicul 
Flămânzilă şi nu se sătura? 


O găină 
Cu slănină, 
Doi cocoşi 

Pântecoşi, 

Trei curcani 

Dolofani, 

Cinci viței 

Cu tăiței, 

Sase rațe 

Fără mate, 

Sase oi 

Cu usturoi, 

Șapte miei 

Și cinci purcei 

Cu ardei, 

Cu mujdei, 

Nouă porci grei de osânză, 
Un butoi întreg de brânză, 
Trei plăcinte cât o roată, 
Să hrănească lumea toată, 
La sfârşit un sac de poame, 
Și striga mereu: „Mi-e foame!” 


Într-adevăr, ajungând la locul de unde veneau 
strigătele, văzură o namilă de om, în jurul căruia 
pâlpâiau trei movile de jăratec. Pe una din acele 
movile se frigea un bou, pe alta un mistreţ, pe a treia 
un urs. Namila răsucea când o frigare, când alta, tot 
muşcând dintr-o pulpă mare de cerb, pe care o ţinea 
în mâna dreaptă. 

— Mi-e foame! Mor de foame! striga el, cu gura 
plină. 

— Cu Flămânzilă ăsta, curat că n-avem ce face! 
zise Strâmbă-Lemne. El alta decât să mănânce n-a 
făcut niciodată! 

—Nu se ştie! răspunse Făt-Frumos. Poate i-om 
afla şi lui rost, într-o zi! Meştere Flămânzilă, îl întrebă 
flăcăul, vii cu noi? 

— Viu, de ce să nu viu? Numai să-mi găsiţi ceva 
de mâncate, că pe aici n-a mai rămas nimic. M-am 

săturat de miei şi de viței, m-am săturat de urşi şi de 
mistreți! 

— Vino cu noi, îi răspunse Făt-Frumos, şi-o să te 
îndestulăm! 

Flămânzilă luă în spinare ursul fript, boul, 
mistrețul şi restul cerbului şi se alătură cetei tot 
înfulecând şi plângându-se că-i ghiorăie maţele de 
foame. 

Nu ieşiră ei bine din vâlceaua cu pricina, că 
auziră alt glas, mai cumplit, care striga: 

— Mi-e sete! Mor de sete! Daţi-mi să beau! 

Se apropiară şi văzură altă namilă de om. 

Sta pe brânci, sugând apa unui izvor pe care 
aproape îl secase. 

— Ăsta e frate-meu, Setilă, zise Flămânzilă. 
Oricât i-ai da să bea, nu se mai satură şi tot strigă că 
moare de sete! 

—Ce tot ai cu mine, mă frate-meu! îl certa Setilă 
pe Flămânzilă. Nu ştii că pe aici e secetă şi nu mai am 
ce bea? 

—Hai cu noi! zise Făt-Frumos. Am să-ţi dau 
lacuri întregi şi gârle lungi să bei, să te saturi...Dar 
mai întâi să ne-ajuţi să-l răpunem pe Zmeul care mi-a 
răpit mireasa, Zmeul care seacă apele, mănâncă 
vitele, arde pădurile şi fură piatra munţilor să-şi facă 
palate! 

Porniră la drum cei cinci voinici şi iată că văzură 
mai multe focuri arzând în zare. Se îndreptară într- 
acolo şi auziră strigând pe cineva care alerga de la un 
foc la altul, punea lemne peste lemne, se vâra în 
dogoarea flăcărilor, şi se văita cât îl ţinea gura: 

— Am îngheţat! Mor de frig! Am isprăvit lemnele 
şi-o să îngheţ! striga acel uriaş care nu era altul decât 
Gerilă. 

— Gerilă, vrei să vii cu noi? Te ducem la palatul 
Zmeului... O să-i dăm foc şi-ai să te încălzeşti până-n 
măduva oaselor! îi strigă Făt-Frumos. 

— Viu, viu! răspunse Gerilă... Numai foc să-mi 
faceţi! 

Să alătură şi Gerilă celor cinci voinici. 

Scorpia Pământului simţise prin iscoadele ei că 
vine primejdie mare şi ieşi înaintea lui Făt-Frumos, cu 
ceata ei de lighioane, lupi, mistreți, cucuvăi şi alte 
matahale. 

Dar nu se apropiară bine de cei şase tovarăşi, că 
lui Flămânzilă începură a-i fremăta nările. 

— Mi-e foame! Mi-e foame! strigă el şi se repezi 
la oastea vrăjitoarei, punând mâna când pe o scorpie, 
când pe un dihor. 

Apuca fiarele de câte un picior şi le arunca în 
gură, o gură mare cât un cuptor şi le înghiţea pe 
nemestecate. 

În vremea aceasta, Făt-Frumos răsucea paloşul şi 
tăia orice lighioană care cuteza să se apropie de el. 
Sfarmă-Piatră lua bolovani, îi zdrobea cu pumnul şi-i 
arunca în capul balaurilor, ochindu-i şi zdrobindu-le 
ţeasta, iar  Strâmbă-Lemne  smulgea brazii din 
rădăcini, îi făcea măciucă şi lovea în dreapta şi în 
stânga, înspăimântând şi risipind oastea vrăjitoarei. 

Văzând că nu poate dovedi pe cei şase voinici, 
Scorpia Pământului îşi scoase un pieptene din părul 
de vipere încolăcite şi-l aruncă în calea duşmanilor. 
Dinţii pieptenelui se făcură copaci; pieptenele era 
acum o pădure deasă. 

— Degeaba ai aruncat pieptenele! îi strigă Făt- 
Frumos. Puterea e în mâna noastră! 

Într-adevăr, nu i-a trebuit mult lui Strâmbă- 
Lemne să scoată din pământ trunchiurile cu rădăcini 
cu tot, să netezească locul şi să-şi taie drum, în 
urmărirea blestematelor jivine. 

Văzând că Făt-Frumos cu ai lui se apropie din 
nou de oastea ei, să i-o prăpădească, baba îşi scoase 
basmaua din cap, o fâlfâi, şi din basma începu să cadă 
potop de apă, care umplu toată valea. 

Făt-Frumos îl îndemnă pe Setilă să vie de hac 
puhoaielor. 

— Ba bine că nu!... strigă uriaşul, plin de veselie. 

Lăsându-se pe vine, el începu să sugă de parcă 
bea dintr-un clondir, parcă n-ar fi pus în gură picătură 
de apă toată viaţa. Cât ai bate din palme, secă 
întreaga vale. 

Şi iar porniră cei şase voinici pe urma li- 
ghioanelor, să le facă praf şi cenuşă. 

Vrăjitoarea mai avea o unealtă în puterea ei: 
focul. 

Cu un amnar ce-l ţinea la cingătoare, dete foc 
ierbii, rădăcinilor şi tufelor din drum şi toată câmpia 
se făcu o mare de flăcări, prin care nu putea să treacă 
nimeni. 

— Scorpie blestemată! strigă Făt-Frumos. 

— Ce ne facem? Vai de capul nostru, ce ne 
facem? începu să se vaiete Setilă, pe care căldura îl 
usca şi-l chinuia cu o sete nouă, cumplită. 

— Nu te mai plânge, măi Setilă! se răsti la el 
Gerilă. Când îmi vine şi mie oleacă de focşor, să mă 
încălzesc şi eu niţeluş, tocmai acum te găsişi să te 
boceşti? 

Şi fără să mai aştepte răspuns, Gerilă se aruncă 
în pârjol; se bălăcea în el ca broasca în baltă, se da 
peste cap râzând de bucurie şi alerga după flăcările şi 
jăratecul ce creştea înaintea lui, să le mănânce, nu 
alta! Şi-n vreme ce focul sporea în faţă, se potolea în 
spate, pe unde trecuse el. Cărare proaspătă şi 
răcoroasă lăsa uriaşul în urma lui. Pe acolo puteau să- 
şi facă loc ceilalţi cinci voinici. „Fiecare poate fi de 
folos!... se gândea Făt-Frumos. Când o fi arşiţă în 
ţară, îl punem pe Gerilă s-o potolească, iar dacă o fi 
uscăciune, îl trimitem pe Setilă la izvoarele din munţi 
să le soarbă şi cu ele să stropească pământul, să-l 
învioreze!” 

Cei cinci tovarăşi de drum îl urmară pe Făt- 
Frumos şi ajunseră cu bine în împărăţia Zmeului. 
Oştile vrăjitoarei nu se mai încumetau să le iasă-n 
drum. 

Setilă sorbi apa din şanţurile care înconjurau 
palatul. Sfarmă-Piatră dărâmă podurile şi zidurile. 
Strâmbă-Lemne smulse copacii, îi puse unul peste 
altul şi le dădu foc. Flămânzilă înghiţi balaurii care 
păzeau porţile, iar Gerilă sta la pândă şi, cu suflarea 
lui îngheţată, făcea sloi pe toţi cei ce scăpau de 
paloşul lui Făt-Frumos. 

După ce scăpară de toţi aceştia, voinicul căută pe 
Zmeu să se măsoare cu el. 


Se-ntâlniră. Se-nfruntară. Făt-Frumos 
era călare 
Și vorbea de sus cu Zmeul. Dar văzând 


apoi 
că-l are 
Prea departe, se coboară, lasă calul şi 
deodată, 
Furtunos, cu faţa toată de-o mânie grea 
bprăzdată, 
Scoase  paloşul din teacă şi răcni: 
„Destul! 
Destul! 
De minciuni, de vorbă dulce, de-aşteptare 
sunt sătul! 
Am venit să-mi iau mireasa ce-ai furat-o, 
liftă 
rea! 
Teme-te, cumplită fiarălAprigă-i mânia 
mea!” 
Zmeul-Zmeilor, atuncea, scuturându-şi 
solzii 


grei, 

vrei!” 


curgea 


lui... 


mai 


„Păzea! 


flăcări 


răsuceau. 


Îi rânji în nas şi zise: „Hai la luptă, dacă 


„Hai la luptă!” îi răspunse Făt-Frumos. 
Și-ndată, ia, 
Când în aripi, când în creştet, pe balaur 


tăia... 
Făt-Frumos lovea în faţă, iară Zmeul tot 


lături, 

Când săreau la zece poştii, când se 
pomeneau alături... 

Scăpărau scântei din săbii. Sângele 


belşug. 

Unul se lupta cu cinste, iar celalt cu 
vicleşug. 
Zmeul încolţit, deodată, a pierit din faţa 


Se făcu, mări, o roată cu luminile verzui, 
Pe flăcău să mi-! înghită. Dar flăcăul, şi 


şi, 

Se făcu şi el o roată roşie, şi izbucni 
Ca un foc ce iese noaptea de prin clăi. Se 
repezea 
Când o roată, când cealaltă şi striga: 


Păzea!” 
Se ciocneau în luptă cruntă. Numai 


scăpărau. 
Cerul tot era lumină... Munţii-n jur se 

clătinau... 
Iarba  sfârâia  pârlită, frunzele se 

zăceau, 


fumul 


mereu, 


viclean 


sânge, 


trântă: 


mai 


dânsul 


opinti, 


vâri, 


Toate apele secară, păsările-n drum 
Numai cele două flăcări, înălțându-şi 


greu, 
Mai aprinse, mai cumplite, se luptau 


mereu! 
Când, deodată, iar ieşiră, plini de fum din 
roata lor. 

„Tot îţi viu de hac eu ţie!“zise Zmeul- 
“ Zmeilor... 
„Tot ţi-o iau eu pe Ileana! îi răspunse Făt- 
Frumos, 
De ne-om bate-o săptămână, zmeu 


şi păcătos!” 
Și mai grea se-ncinse lupta. Plini de 


plini de scrum, 

Se luptară iar voinicii, colo-n marginea de 
drum... 

Amândoi cumâna goală, se luară iar la 


Parcă le creştea puterea tot mai mare, 


ne-nfrântă. 
Iată că, deodată, Zmeul îşi făcu spre 


vânt, 
Apucă flăcăul bine, îl săltă de la pământ 
Și cu Făt-Frumos în braţe, încordat, se 


Scoase-un urlet de mânie şi vrăjmaşul îşi 


_ trânti; 
În pământul ars ca piatra până-n glezne îl 


33 


rece, 


mai 


acum 


făcu. 


trezi, 
încordat. 


dat, 


ție 


Îl lăsă înfipt acolo şi-nspre gârlă cobori. 
Vine-o zână aducându-i un ulcior cu apă 


Făt-Frumos o bea în grabă, însetarea îi 


trece. 

„Hai, voinice —spuse zâna —  luptă-te 
cu spor, 

Cosânzeana te aşteaptă şi se mistuie de 
dor!” 


Zmeul se-ntorcea agale. Zâna floare se 


Făt-Frumos ieşi din groapă, gata iarlAcu-i 

acu'! 

Zmeul-Zmeilor găsise fără pic de apă râul 
Și venea să curme lupta. Făt-Frumos îşi 

strânse brâul, 

Se-ndreptă o dată-n şale şi la el se repezi: 

Zmeul-Zmeilor, tâlharul, bine nici că se 


Că-l şi prinse-n braţe fătul răcorit şi 

Îl zvârli în nori o dată, şi pe urmă înc-o 

Îl tinu ca lumânarea şi-n pământul ars 
vârându-l, 


Îi strigă, râzând cu hohot: „Ţi-a venit şi 


rândul!” 


După-aceea, îl apucă pe Zmeu de chică şi cu 
paloşul îi reteză capul. Apoi se repezi la palatul năruit, 
unde era întemniţată Ileana Cosânzeana, ; o dezrobi 
şi, urcând-o pe calu-i alb şi năzdrăvan, ; pe Vifor- 
Viforel, porni în zbor spre ţara ei. 

Mare le-a fost bucuria părinţilor, a rudelor, a 
curtenilor, a tuturora, când a sosit acasă frumoasa 
lumii, împreună cu neasemănatul ei mire, Făt-Frumos. 

Se făcu o nuntă cum n-a mai fost şi n-o să mai 
fie! 

Perechea împărătească, fiind tare îmbătrânită, 
unseră domn pe Făt-Frumos şi pe Ileana doamnă. 

Şi amândoi se puseră pe treabă. Indemnară 
meşteri să ridice târguri şi oraşe, să arunce poduri pe 
ape, să găurească munţii şi să facă trecători. Aici îşi 
arătă puterea şi îndemânarea Sfarmă-Piatră. Se ducea 
în ţinuturile de cremene, spărgea bolovani, îi căra, îi 
mai spărgea o dată şi dădea stâncilor chipul şi 
mărimea care trebuia. Punea pietrele una peste alta şi 
se dovedi un nepreţuit zidar. Tot felul de tineri ucenici 
veneau la el să-nveţe cum se poate preface bolovanul 
în lespede lustruită, cum se pune piatră peste piatră, 
cum se ridică zidurile de cetate, podurile boltite şi 
drumurile netede. 

Strâmbă-Lemne avea mai mult de lucru pe la 
ţară, unde ridica oamenilor case de bârne, în locul 
bordeielor de lut. Smulgea stejarii din pădure şi-i 
făcea scânduri grele. Mult se minunau bieţii oameni 
văzând pe bunul uriaş cum îi scoate de sub pământ, 
unde locuiau ca sobolii, şi le dura căsuțe vesele, 
aşezate pe temelii puternice. Le mai făcea meşterul 
Strâmbă-Lemne înalte uluci şi unelte de muncă, iar 
lemnul pe care nu-l putea folosi îl prefăcea în lemne 
de foc şi-l rânduia în curtea ţăranilor, să-l aibă la 
iarnă. 

Când văzură oamenii ce om bun şi vrednic e 
Strâmbă-Lemne, se îmbulziră din toate părţile să le 
facă şi lor case ori podeţe, să nu mai sară gârlele. 

— Apăi nu aşa, dragii mei! Dacă vreţi podeţ, ori 
uluc, ori colibă de bârne, apăi veniţi de învăţaţi şi voi 
cum vine treaba, ori trimiteţi-vă copiii să-i învăţ cum 
se lucrează, că un om nu le poate face singur pe toate 

şi nici nu-i drept ca alţii să stea cu braţele încrucişate, 
aşteptând să le pice mură-n gură şi para mălăiaţă! 

Ii ascultară sfatul. 

Sătenii porniră a-şi trimite odraslele să înveţe 
pietrăria şi zidăria de la Sfarmă-Piatră, tâmplăria la 
Strâmbă-Lemne, iar cei doi meşteri mari începură să 
scoată calfe din ucenici şi meşteri din calfe. Iar 
aceştia, la rândul lor, învăţară pe alţii, şi treaba merse 
mult mai uşor şi mai spornic. 

L-au folosit şi pe Gerilă, ba încă ce folos! 

Când veneau vara călduri prea mari prin unele 
părţi ale ţării, îl trimiteau acolo pe Gerilă; şi numai ce 
se arăta uriaşul şi odată se potolea dogoarea. Nu era 
nevoie să-şi duhnească toată suflarea lui îngheţată ca 
să răcorească pământul... Abia sufla el uşurel, 
putintel, şi arşiţa se alina. 

Ce să mai vorbim de meşterul Setilă! Şedea la 
pândă şi când veneau ploi mai mari, când da potopul 
să înece ogoarele, el numai că se ivea, se punea în 
calea puhoaielor şi le sorbea, de le seca până seara, şi 
astfel scăpa grădinile, viile şi câmpiile de prăpădul 
înecului. 

Ba, neica Setilă făcea şi mai mult: când era 
secetă cumplită, iar grânele şi livezile erau ame- 
ninţate de pârjol, se ducea în munţi, unde se aflau 
izvoare şi iezere îmbelşugate, le sorbea şi venea de 
uda cu apa lor ţărâna uscată. 

Mai făcea şi altele uriaşul nostru! 

Când vedea oamenii că se uită la pământul 
crăpat şi dau din cap a jale şi durere, el le spunea: 

— Ce, mă, oameni buni, voi credeţi că dacă staţi 
cu mâna-n şold şi clătinaţi capul a mâhnire, o să 
izvorască apa din rărunchii pământului şi-o să vă 
îndestuleze? Nu, măi oameni buni! Aduceţi sape şi 
lopeţi, veniţi cu mine şi hai să ne punem pe treabă, să 
scoatem apa vie din adâncuri! 

Setilă aduna în jurul lui pe flăcăii şi bărbaţii în 
putere şi pleca să cerceteze cu ei în care parte a 
locului se găsesc cuiburi de apă. Avea o nuieluşă 
fermecată, care-i spunea unde se află gura de izvor şi 
unde nu. Se vede treaba că aşa îl învățase nevoia când 
era secetă cumplită. Ajunsese să dibuiască, fie cu 
mirosul, fie cu auzul, locul unde colcăie, în adâncuri, 
unda limpede şi răcoroasă. 

Şi astfel, se umplură satele şi târgurile de fântâni 
îmbelşugate, care astâmpărau setea vieţuitoarelor şi 
mai slujeau la udatul grădinilor, la răsadul florilor şi al 
zarzavaturilor. Ţărâna se înviora, în două-trei zile 
înverzeau ierburile, tufele şi crângurile. 

Cât despre Flămânzilă, nu-l vedea nimeni cu 
săptămânile şi cu lunile: pasămite, stătea la pândă la 
marginea satelor şi când veneau lupii noaptea, pe 
furiş, să prade vitele oamenilor, se repezea, îi prindea 
de câte un picior şi-i mânca pe netăiatele şi pe 
nefriptele. 

Când pleca la vânătoare, îi ieşea în cale câte o 
femeie bătrână şi săracă: 

— Nepoate dragă, dacă prinzi vreo vulpe, n-o 
înghiţi cu piele cu tot! Jupoai-o şi mănânc-o, iar blana 
adu-mi-o mie, să-mi fac scurteică! 

— Bine, mătuşă, om vedea! 

Făcea Flămânzilă doi-trei paşi şi, la marginea 
satului, iată că-l întâmpina câte un moşneag. 

— Flăcăule, nu mai înghiţi lupul şi ursul cu blană 
cu tot. Jupoaie lighioana şi adă-mi mie pielea, că vine 
iarna şi n-am cojoc! 

— Bine, moşule, om vedea! 

A doua zi dimineaţa se pomenea satul cu neica 
Flămânzilă încărcat cu piei de vulpe, de urs şi de lup, 
de vidră şi de dihor, pe care le împărțea bărbaţilor şi 
femeilor să-şi facă scurteici, zeghi şi zăbune, ori să le 
aştearnă prin odăi şi pe laviţe. Altora le dădea blănuri, 

să-şi acopere pruncii când dormeau şi să-i 
încălzească. 

În toate satele se dusese vestea bunului 
Flămânzilă, care nu numai că le scăpa găinile din gura 
vulpii şi oile din gheara lupului, dar le mai aducea şi 
daruri, din păduri şi din vizuini. 

De mare folos au fost uriaşii aceştia, lucrând 
alături de ceilalţi meşteri spre binele oamenilor. 

Făt-Frumos şi cu mireasa lui domniră ani 
îndelungaţi şi fericiţi. 

Frumoşi, buni şi vrednici, iubitori ai celor mulţi, 
ei mai aveau darul de a-şi alege sfetnicii şi căpitanii 
de oaste printre cei mai înţelepţi şi viteji dintre 
supuşi. Împărăţia lor ferită de războaie, de secetă, de 
cutremure şi de zâzănii, propăşi foarte. Când veţi fi 
mari, dragi copii, să plecăm cu toţii într-o călătorie 
lungă şi îndepărtată, să vedem şi noi ţara lui Făt- 
Frumos şi a Ilenei Cosânzenei, despre care toţi 
bătrânii spun minuni! 

POVEŞTI LETONE 


Du-te nu ştiu unde şi adu nu ştiu ce 


A FOST ODATĂ un rege care avea un slujitor 
credincios şi ţinea foarte mult la el. 

Într-o zi, regele cumpără un armăsar neînvăţat la 
călărie. Dar nimeni nu putea să-l îmblânzească: oricât 
au încercat — degeaba, calul a rămas sălbatic precum 
a fost. Atunci regele îi zise slujitorului: 

— Încearcă tu să-l îmblânzeşti pe năzdrăvanul 
ăsta! 

Slujitorul făcu cum făcu şi sări sprinten pe 
armăsar. La început vru să-l pornească la pas, să se- 
nveţe să meargă înşeuat. Dar nici vorbă de-aşa ceva! 
Calul, ca înţepat, se smuci într-o parte şi o porni ca 
vântul, ridicând în urmă-i nori de praf. Şi multă vreme 
goni el aşa. De mult ajunseseră prin locuri 
necunoscute, dar calul galopa întruna. Din fericire, 
însă, în calea lor se iviră doi copaci crescuţi alături. 
Între ei — o deschizătură strâmtă, ca o portiţă 
îngustă. Cum calul gonea drept spre ei, când să 
treacă, rămase înţepenit între cei doi copaci. Se 
înţepenise ca într-o menghină, aşa că, vrând-nevrând, 
se opri. 

Slujitorul, după ce cobori de pe cal, se uită 
încoace şi-ncolo: totul era străin, necunoscut şi pustiu. 
Ce să facă? Hotări să meargă încotro va vedea cu 
ochii. Poate va întâlni pe undeva vreun suflet de om. 
Merse el ce merse, până dădu într-o poieniţă. În 
mijlocul poieniţei — o căsuţă. Când să intre, îi ieşi 
înainte un bătrânel cărunt. Îşi dădură bineţe, apoi 
bătrânul îl întrebă cu blândeţe: 

— Incotro ţi-e drumul, fiule? 

— M-am rătăcit, răspunse slujitorul. Poate ştii 
dumneata să-mi arăţi drumul spre casă. 

39 


— Ei, fiule, cel ostenit trebuie să se odihnească. 
Ce-o să faci acasă? Mai rămâi puţin aici, la mine! 

Slujitorul mulţumi bătrânului pentru cuvintele 
frumoase şi rămase. 

Lângă căsuţa moşneagului se afla o livadă tare 
frumoasă, iar în ea câteva rânduri de garduri, fiecare 
cu câte o poartă. Băiatul ar fi dorit să se plimbe prin 
livadă, dar moşneagul îi zise: 

— Stai puţin, nu-i aşa de simplu să te plimbi prin 
această livadă! Uite, ia legătura asta de chei, deschide 
orice poartă şi plimbă-te pe unde pofteşti. Dar poarta 
legată cu un curmei să n-o deschizi, şi nici să nu 
priveşti peste ea. 

În prima zi, slujitorul se plimbă prin livadă, dar 
de poarta legată cu curmei nu se atinse. Se plimbă şi 
a doua zi, dar tot nu se apropie de ea. Însă în cea dea 
treia zi îşi zise: „Oare ce-ar putea fi acolo? Am voie să 
umblu peste tot, numai acolo nu. lacă, înadins, am să 
mă uit”. 

Slujitorul dezlegă curmeiul. Deschise portiţa, şi 
în faţa lui apăru o câmpie întinsă. În mijlocul ei 
strălucea un lac liniştit. Se apropie de lac, se minună 
privindu-l, iar când vru să se întoarcă acasă auzi ceva 
fâlfâind în aer. Şi ce-i văzură ochii? Pe mal se lăsară 
din zbor trei rațe albe şi, cât ai clipi din ochi, se 
prefăcură în trei zâne nespus de frumoase. Îşi 
aruncară veşmintele şi intrară în apă. Băiatul îşi zise: 
„Ptiu, drace! Asemenea fete frumoase n-am văzut de 
când sunt. Ce-ar fi să mă duc, aşa, să mă uit mai de- 
aproape la veşmintele lor?” 

Slujitorul ridică straiele uneia dintre fete şi le 
privi, minunându-se nevoie mare. Dar zâna, ale cărei 
straie le luase, îl zări şi îşi zise că nu-i a bine. Inotă 
spre mal şi îl rugă: 

— Nu-ţi bate joc de mine, voinicule bun! Rogu-te, 
pune straiele de unde le-ai luat! 

Ce să facă? Puse straiele la loc. În aceeaşi clipă, 
fecioarele se prefăcură în rațe, iar pe flăcău îl 
transformară în hulub. Rațele se ridicară în văzduh şi 
se făcură nevăzute. 

Seara, când moşneagul se întoarse acasă, zări pe 
gard, în curte, un hulub. Îşi dădu îndată seama despre 
ce era vorba. Îl mustră pe slujitor şi-l prefăcu iarăşi în 
om. 

A doua zi, bătrânelul plecă din nou, lăsându-l pe 
slujitor singur acasă. Slujitorul se plimbă încolo şi- 
ncoace prin livadă până nu mai putu răbda. Dezlegă 
curmeiul, deschise poarta şi porni spre lac. Merse ce 
merse pe mal, privi apele lacului şi, când vru să se 
întoarcă, prin aer se auzi un fâlfâit uşor. Veniseră din 
nou cele trei rațe albe. Se prefăcură în trei zâne 
frumoase şi intrară în apă. Slujitorul îşi zise: „Fie ce-o 
fi! Asemenea zâne nu vezi în fiecare zi. Ce-ar fi să mă 
duc, aşa, să privesc mai de-aproape la veşmintele 
lor?” Luă slujitorul straiele uneia dintre zâne, le privi 
din toate părţile, minunându-se nevoie mare. Dar 
zâna, ale cărei straie le ridicase, îl zări şi îşi zise că 
nu-i a bine. Inotă spre mal şi-l rugă: 

— Nu-ţi râde de mine, voinicule bun! Rogu-te, 
pune straiele de unde le-ai luat! _ 

Ce să facă? Puse deci iarăşi straiele la loc. În 
aceeaşi clipă, zânele se prefăcură în rațe, iar pe băiat 
îl preschimbară în porc. Apoi se ridicară în văzduh şi 
se făcură nevăzute. 

Seara, când moşneagul se întoarse acasă, zări în 
curte porcul şi pricepu îndată despre ce era vorba. Îl 
prefăcu pe slujitor iarăşi în om şi-i zise cu blândeţe: 

—Dacă ţi-a căzut cu tronc vreuna dintre zâne, 
însoară-te cu ea. 

—Uşor de zis! îi răspunse băiatul. Nu vrea să 
rămână cu mine. Cum îi dau straiele, se şi face 
nevăzută. 

—Nu vrea să rămână, zici? De ce i-ai dat 
straiele? De ce ai cedat rugăminţilor ei? Să nu-i mai 
dai straiele până nu se va jura că rămâne cu tine. 

A treia zi, bătrânelul plecă iar de-acasă. De data 
asta slujitorul dezlegă numaidecât curmeiul, se 
apropie de lac aşteptând să sosească rațele cele albe. 
Iaca, ele sosiră, se prefăcură în zâne, se dezbrăcară şi 
intrară în apă. Slujitorul ridică straiele zânei pe care o 
îndrăgise, le privi din toate părţile, minunându-se. 

— Hei, dacă-i vorba de straie, apăi pe-acestea am 
să le iau! 

Zâna înotă spre mal şi-l rugă pe slujitor: 

—Nu-ţi râde de mine, voinicule bun! Pune 
straiele de unde le-ai luat! 

— Poţi să mă rogi mult şi bine, eu n-o să le pun! 
Făgăduieşte-mi că vrei să fii nevasta mea şi n-o să mai 
zbori de la mine. Atunci o să-ţi dau straiele. 

Zâna încercă în fel şi chip să-l facă să-i dea 
înapoi straiele. Insă până la urmă îi făgădui şi se jură 
să nu mai zboare nicăieri, oricât ar ruga-o surorile ei. 

Slujitorul îi dădu zânei straiele. Ea se îmbrăcă şi 
porniră împreună spre căsuţa moşneagului. Iar 
surorile ei se prefăcură în rațe şi dispărură în zbor. 
Seara, când bătrânul se întoarse acasă, îl cunună pe 
băiat cu zâna. 

Într-o zi, slujitorul îi spuse moşneagului: 

— Trebuie să mă duc cu nevasta acasă. Regele o 
fi îngrijorat, nici nu ştie ce s-a întâmplat cu mine. 

— Du-te, fiule, du-te, îi răspunse bătrânul, şi să fii 
fericit. Dar ia seama, nu te lăuda în faţa regelui că ai 
nevastă frumoasă. Ar fi bine nici să nu ştie că te-ai 
însurat. 

Slujitorul se întoarse acasă şi nu spuse la nimeni 
că s-a însurat cu o fată frumoasă ca o zână. La început 
totul a mers bine. Însă, curând, regele începu să bage 
de seamă că slujitorul său se schimbase tare mult. 
Oriunde ar fi fost şi orice ar fi făcut, totdeauna căuta 

să se întoarcă mai repede în odăiţa lui. Într-o zi, tot 
aşa, pentru a nu ştiu câta oară, slujitorul se făcu 
nevăzut de lângă rege. Dar de data asta regele îl 
urmări. Furişându-se până lângă odăiţa slujitorului, se 
uită pe gaura cheii. Tare mult voia să ştie ce face 
slujitorul său acolo. Şi regele văzu că slujitorul are o 
nevastă frumoasă ca soarele. 

„Aşa nu merge! gândi regele. Asemenea 
frumuseţe numai regelui i se cuvine. Cum să i-o iau? 
Ia să chem vrăjitorul.” 

Şi vrăjitorul veni. 

— Despre ce e vorba? întrebă el. 

— Uite, slujitorul meu are o nevastă frumoasă ca 
soarele. Cum să facem ca această zână să fie a mea? 

— Cum să facem? zise vrăjitorul. Dă-i slujitorului 
o muncă pe care să n-o poată duce la capăt. Atunci îi 
faci de petrecanie şi te însori cu văduva lui. Mâine o 
să-ţi spun ce muncă să-i dai; asta-i o treabă grea, 
trebuie să mă gândesc. 

Dis-de-dimineaţă, vrăjitorul se grăbi să meargă la 
rege pentru a-i spune ce muncă a găsit slujitorului. In 
drum, trebuia să treacă peste o punte. De sub punte 
ieşi deodată un om cu totul şi cu totul în alb, care-i 
zise vrăjitorului: 

— Unde te duci, nelegiuitule? Dacă regele n-o să- 
i dea pace slujitorului, o să pieriţi amândoi: şi tu, şi el! 

Vrăjitorul dădu din mână: 

—Ei! Trăncăneşte ce vrei! 

Şi se duse în drumul său. Când ajunse la rege, îi 
zise: 

—Porunceşte slujitorului să-ţi aducă aici cel mai 
mare leu din lume, care trăieşte în împărăţia de peste 
nouă mări şi nouă ţări. 

Regele îl chemă pe slujitor şi-i porunci: 

— În împărăţia de peste nouă mări şi nouă ţări, 
trăieşte cel mai mare leu. Să mi-l aduci aici, şi cât mai 

repede, altfel, unde-ţi stau picioarele, acolo-ţi va sta şi 
capul! 

Când auzi acestea, slujitorul tare se mai întristă. 
Se duse la nevastă-sa şi-i povesti totul, dar ea îi spuse, 
mângâindu-l: 

— Nenorocirea asta nu-i chiar aşa de mare! 
Culcă-te şi dormi ca să prinzi puteri, iar eu, în noaptea 
asta, o să ţes un ştergar înflorat şi o să-ţi pregătesc 
merinde pentru drum. Dar ia seama la sfatul meu: să 
ai grijă de ştergar, dacă o să-l pierzi, n-o să ai noroc. 

Slujitorul se linişti şi adormi într-un somn dulce. 
Iar nevastă-sa, toată noaptea, ţesu şi cusu un ştergar 
atât de frumos, brodat cu râuri, cum nu se mai văzuse 
în acel regat. În zori, ştergarul era gata. Zâna cea 
frumoasă îşi trezi bărbatul să plece la drum. 

Merse slujitorul o zi, merse două, merse o 
săptămână, merse două, dar drumul său nu mai avea 
sfârşit. In săptămâna a treia, pe o noapte întunecoasă, 
zări în depărtare o luminiţă. Când ajunse mai aproape, 
dădu peste o căsuţă. Bătu la uşă. li deschise o 
fecioară care îl pofti cu blândeţe să intre. Fata îl 
ospătă pe călător cu bucate, îi aşternu patul să se 
culce, iar a doua zi, dis-de-dimineaţă, îi aduse apă să 
se spele. Dar prosop să se şteargă nu-i dădu. Atunci, 
slujitorul se şterse cu ştergarul cusut de nevastă-sa. 
Fata văzu ştergarul cel înflorat şi zise: 

— Arată-mi-l! Ştergar ca ăsta numai sora mea 
ştie să facă. De unde-l ai? 

— Uite, regele mi-a poruncit să-i aduc leul cel 
mare şi nevastă-mea a ţesut şi a brodat acest ştergar 
cu râuri, spuse slujitorul. 

—Va să zică, nevasta ta e sora mea. Bine că am 
aflat acest lucru. Din pricina ei ţi-a poruncit regele să- 
i aduci leul cel mare! Bine că acum ştiu despre ce e 
vorba! 

Spunând acestea, fecioara îi smulse ştergarul şi 
ieşi afară din casă. 

Slujitorul se sperie: „De-acum ce-o să fie? 
Nevasta mi-a poruncit cu asprime să am grijă de 
ştergar. Numai de nu s-ar pierde”! 

Dar se îngrijorase degeaba, căci fata se întoarse 
de îndată. 

— Iată-ţi ştergarul! zise ea. Am aflat cum vei 
putea îndeplini porunca regelui. Nu departe de aici se 
află o luncă mare, iar acolo o să găseşti leul. La 
marginea luncii creşte un tufiş de spini, în apropierea 
căruia doarme leul. Chiar lângă tufiş se joacă puii 
leului. Tu să te apropii târâş de tufiş şi să prinzi unul 
din puii leului, dar să-l strângi bine, să urle cât mai 
tare. Leul va sări asupra ta, dar tu să-i arunci 
ştergarul peste bot. Atunci el va deveni blând ca un 
câine, te va lăsa să-i legi ştergarul în jurul gâtului şi 
să-l duci unde vei pofti. 

Slujitorul făcu întocmai şi prinse leul, fără nici o 
greutate. Îl duse regelui, regele porunci să i se dea 
drumul în grădină, după care îl chemă pe vrăjitor. 

— Ce să-i mai spun slujitorului să facă? Leul l-a 
adus! 

— Aşteaptă până dimineaţă! E o treabă nespus 
de grea, trebuie să mă gândesc. 

A doua zi, de cum se crăpă de ziuă, vrăjitorul 
alergă în mare grabă la rege. În drum trebuia să 
treacă peste punte. De sub punte ieşi deodată un om 
îmbrăcat în alb şi-i zise vrăjitorului: 

—Unde te duci, tâlharule? Dacă regele n-o să-i 
dea pace slujitorului, o să pieriţi amândoi — şi tu, şi 
el! 

Vrăjitorul dădu însă din mână: 

— Ei! Trăncăneşte ce pofteşti! 

Şi porni mai departe. Când ajunse la rege, îi 
spuse: 

—Porunceşte slujitorului să-ţi aducă marele măr 
înflorit, ce se află în împărăţia de peste nouă mări şi 
nouă ţări! 

Regele îl chemă pe slujitor şi-i porunci: 

— În împărăţia de peste nouă mări şi nouă ţări se 
află un măr înflorit. Să mi-l aduci aici, dar cât mai 
repede; altfel, unde-ţi stau picioarele, acolo o să-ţi 
stea şi capul! 

Auzind acestea, slujitorul tare se mai întristă. Se 
duse acasă şi povesti totul nevestei sale. Dar ea îi 
spuse, mângâindu-l: 

— Nenorocirea asta nu-i aşa de mare! Culcă-te şi 
dormi. Între timp, eu o să ţes un ştergar înflorat şi o 
să-ţi pregătesc merindea pentru drum. Dar ia seama 
la sfatul meu: ai grijă de ştergar; dac-o să-l pierzi — n- 
o să-ţi meargă bine. 

Slujitorul se linişti şi se duse să se culce. lar 
nevastă-sa, toată noaptea, fără întrerupere, ţesu şi 
cusu un ştergar atât de frumos, cum nu se mai văzuse 
în acel regat. În zori, ştergarul era gata. Zâna îşi trezi 
bărbatul şi-i spuse că e vremea să plece. 

Merse slujitorul o zi, merse două, merse o 
săptămână, merse două, dar drumul său nu mai avea 
sfârşit. În cea de a treia săptămână, pe-o noapte 
ploioasă şi întunecoasă, slujitorul zări în depărtare o 
luminiţă. Când ajunse mai aproape, dădu peste o 
căsuţă şi bătu la uşă. li deschise o fată, care-l pofti cu 
blândeţe să intre. Fata îl ospătă pe călător, îi aşternu 
să se culce, iar a doua zi, dis-de-dimineaţă, îi aduse 
apă să se spele, numai prosop nu-i dădu. Slujitorul se 
spălă, dar văzu că n-are prosop. Ce să facă? Se şterse 
atunci cu ştergarul cusut de nevastă-sa. Fecioara zări 
ştergarul cel înflorat şi zise: 

— Arată-mi-l! Ştergar ca ăsta numai sora mea 
ştie să facă. De unde ai acest ştergar? 

—Uite, regele mi-a poruncit să-i aduc mărul 
înflorit şi nevastă-mea a ţesut şi a brodat acest ştergar 
cu râuri, răspunse slujitorul. 

— Va să zică, nevasta ta este sora mea. Bine că 
am aflat acest lucru! Din pricina ei ţi-a poruncit regele 
să-i aduci mărul înflorit! 

Spunând acestea, fecioara îi smulse ştergarul şi 
ieşi afară. 

Slujitorul se sperie: „De-acum ce se va întâmpla? 
Nevasta mi-a dat poruncă aspră să am grijă de 
ştergar. Numai de nu s-ar pierde”! 

Dar degeaba se întristase, căci fecioara se 
întoarse de îndată. 

— Iată-ţi ştergarul! zise ea. Am aflat cum vei 
putea împlini porunca regelui. Nu departe de-aici se 
află acel măr înflorit. Pune ştergarul pe vârful lui; 
atunci mărul se va face mic, cât o floricică, şi o să-l 
poţi duce regelui ca pe-un fulg. Îndată ce-ajungi cu el 
acasă, sădeşte-l în grădină, ia ştergarul de pe vârful 
lui şi floricica va deveni deodată un măr mare, înflorit. 

Slujitorul făcu întocmai şi fără mare greutate 
aduse regelui mărul. Mult se mai minună regele 
zărind mărul în grădină şi îl chemă pe vrăjitor. 

— Ce să-i mai poruncesc acum slujitorului? A 
adus şi mărul! 

— Aşteaptă până dimineaţă! răspunse vrăjitorul. 
Treaba e grea, trebuie să mă gândesc. 

A doua zi, dis-de-dimineaţă, vrăjitorul o porni 
grăbit la rege. In drum, trebui să treacă peste punte. 
De sub punte ieşi deodată un om îmbrăcat în alb şi-i 
zise vrăjitorului: 

— Unde te duci, tâlharule? Dacă regele nu-i dă 
pace slujitorului, negreşit o să pieriţi amândoi — şi 
tu, şi el! 

Vrăjitorul dădu din mână: 

— Ei! Trăncăneşte ce vrei! 

Şi porni mai departe. Ajunse la rege şi-i spuse: 

— Porunceşte slujitorului să se ducă nu ştiu unde 
şi să aducă nu ştiu ce! 

Regele îl chemă pe slujitor şi-i porunci: 

—Du-te nu ştiu unde şi adu nu ştiu ce! De nu-mi 
vei împlini porunca, unde îţi stau picioarele, acolo-ţi 
va sta şi capul! 

Auzind acestea, slujitorul se întristă nespus de 
mult. Se duse acasă şi povesti totul nevestei sale. Ea îl 
linişti, dar nu ştia cum s-o scoată la capăt cu o astfel 
de treabă. În sfârşit, spuse: î 

— Nu fi amărât, culcă-te şi dormi! Între timp, eu 
voi ţese un ştergar de două ori mai mare decât 
celelalte, îl voi broda şi mai frumos şi-ţi voi pregăti 
merindea pentru drum. Dar să ai grijă de ştergar, să 
nu-l pierzi. 

Slujitorul se culcă. Iar nevastă-sa, toată noaptea, 
tesu şi brodă ştergarul, un ştergar aşa de frumos, cum 
nu se mai văzuse în acel regat, în zori, ştergarul fu 
gata. Zâna cea frumoasă îşi trezi soţul şi, plângând în 
hohote, îl conduse până la poartă. 

Abia ieşi slujitorul, că regele o chemă de îndată 
pe nevasta acestuia şi-i zise: 

— Ei, de data aceasta, bărbatul tău cu siguranţă 
că nu se mai întoarce! De ce să te chinuieşti văduvă? 
Mie îmi trebuie nevastă. la-mă de bărbat şi-o să fii 
regină. 

Îşi zise zâna în gândul ei: „De ce să-l mânii pe 
rege refuzându-l? Ia, mai bine, să mă prefac că sunt 
de acord”. 

Şi răspunse: 

— Vă mulţumesc pentru cinstea pe care mi-o 
faceţi. Şi eu cred că de data asta nu se va mai 
întoarce. Dar un an am să-i fiu credincioasă, am să-l 
aştept. Dacă nu se întoarce, atunci o să mai stăm de 
vorbă. 

Regele acceptă. 

Slujitorul merse o zi, merse două, merse o 
săptămână, merse două, dar drumul său nu mai avea 
sfârşit. Şi, iată că, în cea de-a treia săptămână, pe o 
noapte cu vreme rea, întunecoasă, zări în depărtare o 

luminiţă. Când ajunse mai aproape, văzu că era o 
căsuţă şi bătu la uşă. li deschise o fecioară care-l pofti 
cu blândeţe să intre. Fata îl ospătă pe călător şi-i 
aşternu să se culce, iar a doua zi, când se crăpă de 
ziuă, îi aduse apă să se spele, dar prosop nu-i dădu să 
se şteargă. Slujitorul se spălă, dădu să se şteargă — n- 
avea prosop. Scoase deci ştergarul cusut de nevastă- 
sa şi se şterse. Fecioara văzu ştergarul înflorat şi-i 
zise: 

— Arată-mi-l! Astfel de ştergar doar sora mea 
ştie să ţeasă şi să coasă. De unde-l ai? 

—Uite, regele ţării mi-a poruncit: „Du-te nu ştiu 
unde şi adu nu ştiu ce” şi nevastă-mea a ţesut şi a 
brodat ştergarul acesta cu râuri, înainte de a pleca, 
răspunse slujitorul. 

— Va să zică nevasta ta este sora mea. Bine că 
am aflat acest lucru. Din pricina ei tu trebuie să te 
duci nu ştiu unde şi să aduci nu ştiu ce! 

Fecioara îi smulse ştergarul din mână şi ieşi 
afară din casă. 

Slujitorul se sperie: „Ce se va întâmpla acum? 
Nevasta mi-a poruncit cu asprime să am grijă de 
ştergar. Numai de nu s-ar pierde”! 

Aşteptă el o zi, aşteptă două, dar fata nu se mai 
întoarse. Atreia zi, iat-o venind în fugă, palidă, cu 
ştergarul în mână. 

— Ascultă ce-o să-ţi spun, îi zise ea slujitorului, n- 
am aflat cum poţi îndeplini porunca regelui. Trei zile 
am alergat, am căutat, mi-am istovit puterile, dar 
degeaba. Ne-a mai rămas o singură speranţă: să 
mergem la Muma Pământului, care de şapte luni zace 
moartă. Tu îi vei săruta genunchii, ea va învia şi-ţi va 
spune ce trebuie să faci. 

Ajunseră ei la Muma Pământului. Slujitorul îi 
sărută genunchii, dar Muma Pământului se mânie de 
ce n-o lasă să doarmă. Atunci slujitorul îi mai sărută o 

dată genunchii. Liniştindu-se, bătrâna chemă toate 
păsările şi-l întrebă pe slujitor: 

—Ce doreşti? 

— Vreau să aflu ce-nseamnă: Du-te nu ştiu unde 
şi adu nu ştiu ce? 

— Ei, păsările mele! strigă Muma Pământului. 
Ştiţi cumva unde se găseşte aşa ceva? 

— Nu, nu ştim! răspunseră păsările. 

Atunci Muma Pământului chemă toate animalele 
şi le întrebă: 

— Ştiţi voi, cumva, ce înseamnă: Du-te nu ştiu 
unde şi adu nu ştiu ce? 

— Nu, nu ştim! răspunseră şi animalele. 

Dacă văzu că nici animalele nu ştiu, Muma 
Pământului chemă toate broaştele, brotăceii şi toate 
târâtoarele, şi le întrebă: 

— Ştiţi voi, oare, ce înseamnă: Du-te nu ştiu unde 
şi adu nu ştiu ce? 

Broaştele şi târâtoarele îi răspunseră: 

— Nu, nu ştim! 

— Dar sunteţi cu toate aici? le întrebă Muma 
Pământului. 

— Nu, nu suntem toate; a rămas, în urmă, o 
broscuţă şchioapă. 

Tocmai atunci sosi acolo şi broscuţa cea 
şchioapă. Muma Pământului se încruntă la ea, 
supărată: 

— De ce vii aşa de târziu? 

— Vai, măicuţă şi stăpână, da' eu am zăcut şapte 
luni încheiate, bolnavă, şi uite că mi-au slăbit 
picioarele. 

— Ei, bine! Oare poţi tu să-l duci pe-acest om la 
Du-te nu ştiu unde şi adu nu ştiu ce? 

—Cum să nu pot?! 

—Ei, atunci du-l! 

Şi porniră ei la drum. Broscuţa sărea înainte, 
slujitorul venea în urma ei. lată că ajunseră lângă o 

căsuţă mică, fără ferestre. Broscuţa sări peste prag. 
Slujitorul intră după ea. Într-unui din colţurile căsuţei 
era o gaură ascunsă. Broscuţa sări acolo şi dispăru. 
Slujitorul rămase lângă gaură, căzând pe gânduri: 
„Oare nu cumva aici se află ceea ce caut eu”? 

Şi rosti cu glas tare: 

—Du-te nu ştiu unde şi adu nu ştiu ce! Dacă te 
afli aici, arată-te! 

Numai ce pronunţă aceste cuvinte, că dedesubt 
se auziră zornăituri, tropăituri, se iscă un zgomot aşa 
de mare, de parcă erau bubuituri de tunet. Slujitorul 
întrebă: 

— Răspunde, nu eşti tu acela pe care-l caut eu de 
multă vreme? 

—Eu sunt! 

—Dacă tu eşti acela, atunci spune-mi care-i 
drumul pe care pot ajunge mai repede acasă? Intr-un 
an a trebuit să ajung aici şi să mă şi întorc. 

Glasul răspunse: 

—Dacă o luăm drept, ajungem la timp, iar dacă 
vom merge pe drum ocolit, mai devreme de un an nu 
vom ajunge. Numai că pe drumul drept n-o să ne fie 
uşor de mers! Pe acest drum o să întâlnim un balaur 
mare-mare, care atrage oamenii, cu limba de la o 
poştă şi-i înghite. 

—Dar, ia spune, nu s-ar putea să scăpăm cumva 
de balaur? 

— Se poate, se poate! Cine ştie cum să-l ia, acela 
reuşeşte.  Făgăduieşte balaurului cele mai bune 
mâncăruri din lume şi spune-i că în timp ce se va 
ospăta, pentru el se va cânta şi se va dansa. Atunci, 
nu se va atinge de tine. De mâncare să nu te îngrijeşti, 
eu voi procura tot ce vei porunci. Când balaurul va 
gusta din toate bunătăţile şi va asculta muzică şi 
dansuri, de bucurie nu va mai şti ce să facă. Atunci, tu 
nu fi prost şi cere-i, drept răsplată pentru ospăț şi 

pentru distracţie, cutia pe care o ţine ascunsă la 
piept. Şi ţi-o va da, o să vezi. 

— Bine, spuse slujitorul. Să pornim dar la drum, 
iar acolo fie ce-o fi! 

Şi porniră la drum: slujitorul înainte, iar glasul 
năzdrăvan, după el. Merseră ei ce merseră şi, 
deodată, glasul spuse: 

—Nu mai avem mult de mers, îndată o să 
înceapă să te atragă balaurul. 

Şi într-adevăr, începu să-l atragă. Balaurul îl 
atrase pe slujitor spre el, căscă botul, pregătindu-se 
să-l înghită. Slujitorul se rugă de el: 

—Stai! Vrei să mănânci carne crudă? Te voi 
ospăta cu cele mai gustoase bunătăţi de pe pământ, 
iar pe deasupra o să-ţi cânt cea mai frumoasă muzică 
şi o să-ţi arăt cele mai frumoase dansuri! 

Balaurul îi dădu numaidecât drumul, iar el strigă: 

— Du-te nu ştiu unde şi adu nu ştiu ce! 

Numai ce rosti aceste cuvinte, că şi apărură 
mese încărcate cu cele mai felurite bunătăţi. În 
acelaşi timp, se auzi o muzică fermecătoare şi se 
porniră nişte dansuri vesele, de-ţi era mai mare 
dragul! Balaurul mânca şi se veselea. Slujitorul îşi 
zise: „Acum e timpul”! 

— Pentru că te-am ospătat, nu vrei să-mi dai mie 
cutiuţa de aur ce străluceşte la pieptul tău? 

— Ţi-o dau, cum să nu ţi-o dau! răspunse 
balaurul. Pentru un astfel de ospăț, nu-mi pare rău de 
cutie! 

Slujitorul luă cutia şi porni grăbit spre casă. Pe 
drum se gândi să deschidă cutia ca să vadă ce e în ea. 
O deschise şi, ce să vezi? Din cutie se revărsă o oaste 
nenumărată — câtă frunză, câtă iarbă, parcă erau 
lăcuste, de nici nu puteai s-o numeri, nici s-o cuprinzi 
cu privirea. Intr-o clipă, o luncă nemărginită se umplu 
cu ostaşi, de nu te mai puteai mişca. 

„Aha! îşi zise slujitorul. În sfârşit, am şi eu noroc, 
mă voi întoarce la rege ca un boier de vază”. li 
mulţumi glasului năzdrăvan şi se despărţiră. 

Când ajunse el la rege cu armata sa nesfârşită, 
nevastă-sa îi ieşi în întâmpinare plângând în hohote: 

— Vai, bărbăţele! Bine că te-ai întors la timp, că 
regele nu mă mai slăbea; vrea să mă mărit cu el, zice 
că tu de mult nu mai eşti printre cei vii. lar nelegiuitul 
de vrăjitor îl îmboldeşte întruna. 

Auzind acestea, slujitorul se mânie şi-l întrebă pe 
rege: 

— Ce înseamnă toate astea? 

Regele îşi strânse şi el oastea şi îl întreba pe 
vrăjitor ce să-i răspundă slujitorului. Vrăjitorul îi zise: 

— Răspunde-i ce vrei! 

Regele făcu întocmai, iar slujitorul porni asupra 
lui cu război. Se luptară multă vreme şi, în sfârşit, 
regele căzu mort, pe urmă vrăjitorul şi întreaga oaste 
regală. Slujitorul a devenit rege şi a trăit cu nevastă- 
sa ani mulţi, fericiţi. 

Râşniţa fermecată 


AU FOST ODATĂ doi fraţi. Unul era bogat, iar 
celălalt sărac. Bogatul nu putea să-l vadă-n ochi pe 
fratele cel sărac. Odată s-a întâmplat ca săracul să 
rămână fără o bucăţică de pâine în casă, şi ar fi 
cumpărat bucuros altă pâine, dar nenorocirea era că 
n-avea nici o leţcaie. Atunci se duse la fratele său cel 
bogat şi-i ceru ajutor. Dar bogatul, îndată ce-l văzu că 
se apropie de casa lui, îi aruncă pe fereastră o bucată 
de şuncă mucegăită şi îi strigă să se ducă cu ea în iad: 

— Vinde acolo şunca şi-o să faci rost de bani. 

— Îţi mulţumesc şi pentru atât, rosti săracul şi, 
cu lacrimi în ochi, luă şunca şi porni să caute iadul. 

În cale se întâlni cu un bătrânel cărunt. 

— De ce plângi? îl întrebă bătrânelul. 

Şi săracul îi povesti despre necazul său: frate-său 
l-a trimis la iad să vândă şunca, iar el nici măcar nu 
ştie drumul într-acolo. 

—Ei, lasă, n-are rost să plângi de pomană, îl 
linişti bătrânelul. Mergi pe cărarea asta fără să te 
abaţi din drum şi o să ajungi la iad. Dar nu uita: să nu 
iei bani pe şuncă, ci să le ceri râşniţa aruncată într-un 
colţ la poarta iadului. 

Săracul mulţumi bătrânelului şi o porni în 
drumul său. Merse el, merse şi cărarea nu se mai 
sfârşea. In sfârşit, ajunse la iad, mai departe nu putea 
merge, căci în faţa lui se afla o poartă mare cât 
pomana țigănească. Săracul bătu în poartă. La bătaia 
sa ieşi unul din slujitorii iadului, un drac cu trei 
coarne, şi întrebă: 

—Ce vrei, omule? 

— Păi, uite, vreau să vând o bucată de şuncă, 
spuse săracul. 

Slujitorului încornorat îi sclipiră ochii de lăcomie. 

— Cât ceri pe ea? întrebă dracul. 


54 


—N-o vând pe bani! răspunse săracul. O dau pe 
râşniţa aceea din colţ. 

Dar necuratul cu trei coarne nici nu vru să audă. 

—Cere-mi tot ce vrei, în afară de râşniţă! zise el. 

Săracul văzu că dracul nu-şi mai ia ochii de la 
bucata de şuncă şi tot înghite în sec, aşa că o tinu 
morţiş: nu voia nimic, decât râşniţa! 

Până la urmă, dracul i-o dădu. 

După ce încheiară târgul, îşi văzu fiecare de ale 
sale. Slujitorul drăcesc luă şunca şi dispăru în spatele 
porţii iadului, pe care o închise bine, iar săracul, cu 
râşniţa, se grăbi spre casă. 

Pe drum se întâlni iarăşi cu bătrânelul. 

—Ei, ai luat râşniţa? îl întrebă el. 

— De luat am luat-o, răspunse săracul, numai că 
habar n-am ce-o să fac cu ea, că eu n-am nimic de 
măcinat. 

— Păi, râşniţa asta e fermecată! zise bătrânelul. 
Cum îi porunceşti să macine, ea începe să duruie şi-ţi 
macină tot ce doreşti. 

Bătrânelul îi mai spuse săracului nişte cuvinte pe 
care să le rostească atunci când vrea să oprească 
râşniţa, poruncindu-i să nu le destăinuiască şi altora. 
După ce-l învăţă toate acestea, se făcu nevăzut. 

Astfel, fratele cel sărac ajunse să aibă de toate şi 
trăia fericit. In fiecare zi, râşniţa îi dădea cea mai 
gustoasă mâncare şi cele mai bune băuturi. l-a 
măcinat fel de fel de bunătăţi şi atâţia galbeni, că şi-a 
construit un palat de aur. 

Când fratele cel bogat văzu palatul de aur, era 
gata-gata să-şi iasă din minţi. Dădu fuga la fratele cel 
sărac şi-l întrebă: 

—De unde ai asemenea bogății? 

Fratele cel sărac îi povesti cum l-a îmbogăţit 
râşniţa. Atunci bogatul se ţinu scai de el să-i dea lui 
râşniţa. 

— De ce să nu ţi-o dau? zise săracul. Am acum 
destule bogății; să-ţi mai macine şi ţie. 

Îndată ce auzi acestea, fratele cel bogat înhăţă 
râşniţa şi alergă cu ea acasă. Când ajunse cu ea în 
curte, tremura de bucurie. 

Nevastă-sa se uita la el mirată: oare ce-o fi păţit 
bărbatu-său? 

A doua zi de dimineaţă, bogatul şi cu argaţii săi 
se gătiră să meargă la cosit. Nevasta voia să rămână 
acasă, să fiarbă mâncarea, dar bărbatul îi zise. 

— Hai şi tu cu noi la cosit, iar eu, când o veni 
vremea prânzului, o să mă reped acasă: râşniţa o să- 
mi dea tot ce doresc, cât ai clipi din ochi. 

Nevastă-sa nu zise nimic şi plecară cu toţii în 
luncă. Veni vremea prânzului şi stăpânul lăsă coasa şi 
se grăbi spre casă, după mâncare. Ajunse şi porunci 
de îndată râşniţei să macine. Măcină râşniţa, măcină 
şi, într-o clipită, toate oalele se umplură. Era de ajuns, 
dar râşniţa măcina înainte. Stăpânul strigă râşniţei să 
se oprească, dar ea nu voia să asculte. De acum toată 
casa era plină cu mâncare, iar râşniţa măcina întruna. 
Bogatul se sperie, nu glumă, şi aruncă râşniţa afară, 
dar nici asta nu-i ajută. „Curând toată curtea va fi 
plină”, îşi spuse bogatul. Râşniţa parcă turbase. 
Fratele cel bogat nu ştia ce să mai facă. În sfârşit, o 
luă şi-o duse lui frate-său: ia-o, zise, şi fă cu ea ce-oi 
şti. 

Când auzi fratele de năzbâtia râşniţei, se puse pe 
râs. Şopti cuvintele fermecate şi, într-o clipă, râşniţa 
se opri din măcinat. 

Într-o zi, pe lângă ţărmul mării trecu o corabie. 
Navigatorii observară ceva strălucind în razele 
soarelui. Coborâră pe mal să vadă ce străluceşte. 
Când se apropiară, văzură un palat de aur, al cărui 
acoperiş arunca văpăi strălucitoare.  Navigatorii 
întrebară: 

— Al cui e palatul acesta strălucitor şi de unde a 
răsărit aici? 

— Palatul este al meu, le răspunse fratele cel 
sărac. A răsărit, uite, din râşniţa asta. 

Şi le spuse că râşniţa aceea e fermecată; ea îi 
macină tot ce pofteşte. 

Mult se mai mirară călătorii şi-l rugară, dacă se 
poate, să-i lase să privească râşniţa mai de aproape. 
Şi le plăcu atât de mult, că în noaptea următoare o 
furară. 

A doua zi, fratele cel sărac îşi căută râşniţa, dar 
n-o mai găsi nicăieri: o luaseră cei de pe corabie, care 
dispăruseră de mult în largul mării. 

Marinarii se strânseră în jurul râşniţei, gândindu- 
se cam ce ar trebui să poruncească întâi şi-ntâi 
râşniţei să le macine. În vreme ce se tot gândeau ei, 
cineva nici una, nici două, strigă să le macine sare, că 
au uitat sarea acasă. Dacă-i sare, sare să fie. Şi se 
porni râşniţa pe măcinat de se ridicau nori de praf. 
Măcină ea, măcină, o strachină era de-acum plină şi 
le-ar fi fost de ajuns. Atunci vrură s-o oprească, dar 
parcă putea fi vorba de aşa ceva? Râşniţa măcina 
întruna. Se adunară în jurul ei şi încercară s-o 
oprească, dar fără nici un rezultat. Curând corabia se 
umplu de sare şi se scufundă cu marinari şi cu râşniţă 
cu tot. Iar râşniţa şi pe fundul mării a continuat să 
macine. Şi astăzi mai macină încă şi de-aceea apa 
mării este aşa de sărată. 

POVESTE CEHĂ 


Janek munteanul 


ÎNTR-UN SAT de munte trăia un ţăran sărac, 
care avea un singur fiu. 

Era atât de sărac, încât cu greu putea să-i 
asigure fiului său hrana zilnică, aşa că, atunci când 
băiatul a crescut mare, tatăl său îi spuse într-o bună 
zi: 

— Dragul meu băiat, ai crescut mare, numai eu 
ştiu cu câtă greutate. Dar acum a sosit timpul să te 
duci să cunoşti lumea. 

—Eu nu cred că sunt pregătit pentru asta, 
răspunse fiul. 

Dar tatăl nu se dădu bătut şi-atunci fiul, văzând 
că nu are de ales, îi spuse: 

— Bine, te ascult, dar mai întâi te rog să-mi spui 
cum să fac rost de un toiag care să cântărească cinci 
chintale. 

—La ce ţi-e bun un toiag aşa de greu? Mai bine 
ia-ţi un baston, care să cântărească doar un sfert de 
chintal. 

Dar Janek — căci aşa se numea băiatul — îi spuse 
că un baston aşa de uşor nu va rezista într-o călătorie 
atât de lungă, încât tatăl, neavând încotro, îi făcu pe 
voie şi-i dădu un toiag de cinci chintale, cu care 
băiatul plecă la drum. 

Merse el cât merse, până ajunse într-o pădure. 
Aici întâlni un om care se chinuia să tragă afară din 
pământ o parte din brazi, să-i lungească, iar pe alţii 
să-i vâre mai adânc în pământ, să-i scurteze. După ce-i 
dădu bineţe, băiatul îl întrebă: 

— Dar bine, omule, ce vrei să faci cu atâta chin? 

—Încerc să fac pădurea la fel de înaltă, aşa fel 
ca, în vârful muntelui, pădurea să fie la fel de înaltă ca 
şi la poalele lui. 

Băiatul îi răspunse: 

— După cum văd, dacă ai de gând să faci 
asemenea treabă, înseamnă că ai mare putere. 

— Sunt eu destul de puternic, dar nu aşa cum 
este munteanul Janek. 

— Mai bine să mergi cu mine să cunoaştem 
lumea, decât să munceşti singur aici, îi propuse 
băiatul. 

Şi aşa au pornit amândoi la drum, băiatul şi cu 
Smulgebrad, şi nu după multă vreme au văzut un om 
care se sprijinea cu spatele de un munte, iar cu 
picioarele împingea alt munte. Băiatul, plin de uimire, 
strigă: 

— Ia te uită, încă un om puternic! 

Dar Smulgebrad îi răspunse: 

— Da, şi acesta este puternic, dar munteanul 
Janek este cu mult mai puternic. 

Băiatul îl invită pe acest om numit Sfarmă-munte 
să meargă cu ei, să cunoască lumea, şi acesta primi. 
După ce au mai mers ei cât au mai mers, au ajuns la 
marginea unui oraş, unde în faţa unei berării stătea 
berarul, ţinând în mâna stângă, deasupra capului, un 
butoi cu bere din care, printr-o ţeavă, îi curgea berea 
direct în gură şi de acolo în burtă. 

Când băiatul îl văzu, îi spuse: 

— Bei, ce-ţi pasă, se vede că eşti puternic şi că 
poţi să înghiţi cu mare uşurinţă atâta bere... 

Dar berarul îi răspunse: 

— Este adevărat ce spui, dar este unul şi mai 
puternic decât mine, se numeşte Janek munteanul. 

—Vino şi tu cu noi, dacă vrei, mergem să 
cunoaştem lumea şi-i bine să fim mai mulţi. 

Berarul plecă împreună cu ei şi, după ce merseră 
o bună bucată de drum, ajunseră la un castel părăsit, 

unde hotărâră să se oprească şi să locuiască mai 
multă vreme. 

Într-o zi le veni poftă să meargă la vânătoare. 
Acasă, la castel, a rămas doar Smulgebrad, să le facă 
de mâncare. Când mâncarea a fost gata, el o aşeză pe 
masă, dar se trezi cu un omuleţ pe care Smulgebrad îl 
întrebă: 

— Cine mai eşti şi tu şi ce cauţi aici? 

Omuleţul, în loc să-i răspundă cum se cuvine, îl 
îngână şi-i răspunse cu aceleaşi cuvinte. Smulgebrad 
se înfurie straşnic şi, fără să stea mult pe gânduri, se 
repezi la el, dar omuleţul fiind mai puternic, îi tăbăci 
pielea cu pumnii şi-l băgă sub laviţă. Când prietenii lui 
se întoarseră de la vânătoare şi-l găsiră sub laviţă, îi 
spuseră: 

— Noi l-am lăsat acasă să facă mâncare, dar ela 
băut şi s-a îmbătat aşa de tare, că a ajuns sub laviţă. 

Smulgebrad nu încercă să se apere şi nu le spuse 
nimic despre păţania lui cu omuleţul. 

A doua zi, rămase bucătar Sfarmămunte şi cu el 
se întâmplă acelaşi lucru ca şi cu celălalt. 

A treia zi, rămase berarul şi acesta spuse cu 
îngâmfare: 

—Doar ştiţi că eu sunt în stare să beau un butoi 
cu bere fără să mă ameţesc, aşa că nici astăzi nu voi 
păţi nimic. 

Dar numai lauda a fost de el, că omuleţul îl bătu 
măr şi-l băgă sub laviţă, ca şi pe ceilalţi. 

În ziua următoare, rămase ca bucătar feciorul 
călător, cu toiagul de cinci chintale. 

—Duceţi-vă la vânătoare, eu rămân acasă să vă 
fac mâncare şi am să vă dovedesc că n-am să mă 
îmbăt aşa cum v-aţi îmbătat voi. 

Nici unul dintre însoțitorii feciorului călător nu 
ştia că acesta era vestitul Janek munteanul. 

După ce Janek munteanul rămase singur, se 
apucă de treabă prin bucătărie, când, deodată, apăru 

omuleţul şi se repezi la el. Dar Janek munteanul îl lovi 
cu toiagul de cinci chintale şi-l izbi de perete. 
Omuleţul nu se dădu bătut, se ridică cu greu, îşi 
scoase barba şi o rupse la fugă. 

Când se întoarseră însoțitorii lui Janek, acesta le 
spuse: 

—Abia acum ştiu eu adevărul despre felul cum v- 
aţi îmbătat. Am avut şi eu întâlnire cu omuleţul cel 
bătăuş, dar l-am învins şi a fugit. In schimb, înainte de 
a fugi, şi-a scos barba pe care-a lăsat-o aici, aşa că 
acum ştiu unde trebuie să-l caut şi am să mă duc după 
el. 

Şi aşa, împreună cu însoțitorii săi, Janek 
munteanul plecă pe urmele omuleţului. Merseră ei cât 
merseră, până ajunseră la o râpă mare. Acolo Janek 
munteanul le spuse însoţitorilor săi să-l coboare cu 
frânghia până în fundul râpei. Când ajunse acolo, 
dădu peste un palat frumos, cu încăperi cum numai la 
palate poţi să vezi. Intr-una din ele se afla o fată de-o 
frumuseţe rară. Pe cât era de frumoasă, pe atât era de 
necăjită. Janek munteanul o întrebă: 

— Spune-mi, fată frumoasă, cu cine stai aici? 

—Locuiesc cu un omule care m-a răpit din 
lumea de deasupra şi m-a adus aici. Acum omuleţul 
este bolnav, îl doare barba. 

Când auzi Janek munteanul acestea, merse să-l 
caute şi îl găsi pe omuleţul care, văzându-l, voi să 
fugă. Dar nu mai avu când fugi, că Janek munteanul îl 
trânti la pământ cu toiagul şi, cu o singură lovitură, îl 
omorî. Apoi îi spuse fetei că o va duce iar în lumea de 
sus. Tare se bucură fata şi merse cu el. Janek 
munteanul o puse într-un coş, le făcu semn celor ce-l 
aşteptau pe malul râpei, să-l tragă sus. Când au văzut- 
o pe fata cea frumoasă, cu toţii se îndrăgostiră de ea 
şi nu mai vrură cu nici un chip să-l mai aducă sus şi pe 
Janek munteanul. Bietul Janek se gândise dinainte că 
aşa vor face bunii lui prieteni de drum. Când aceştia 

coborâră din nou coşul, Janek puse în el toiagul său de 
cinci chintale şi câteva pietre şi le făcu semn să tragă. 
Când traseră coşul până la jumătatea distanţei, tăiară 
frânghia şi-l lăsară să cadă, fiind convinşi că astfel 
Janek munteanul se va lovi de pietre şi va muri. 

Mare a fost supărarea lui Janek munteanul când 
se văzu trădat şi fără nici o putere să mai iasă în 
lumea de sus. Necăjit, începu să se plimbe pe sub 
pământ şi mergând aşa, fără nici o ţintă, începu o 
ploaie mare. Se uită în jur, să vadă unde-ar putea să 
se adăpostească, şi dădu cu ochii de un cuib de 
pasăre, în care puişorii nu se puteau feri de ploaie; îi 
fu milă de puişori şi-i acoperi cu haina sa. După puţin 
timp veni tatăl puişorilor, care-i spuse: 

— Am văzut că ai avut milă de copiii mei, 
înseamnă că eşti un om bun, aşa că meriti să te ajut să 
ieşi de aici. Pentru asta, să iei cu tine mai multe 
bucăţi de carne şi un butoi cu apă; atunci când o să 
mă uit spre dreapta, trebuie să-mi dai o bucată de 
carne şi apă, iar când o să mă uit spre stânga, să-mi 
dai altă bucată de carne şi apă. 

Zis şi făcut. Pasărea îl luă în spinare pe Janek 
munteanul, împreună cu bucăţile de carne, butoiul cu 
apă şi toiagul şi începu să zboare spre lumea de sus. 
Când pasărea se uită spre dreapta, Janek îi dădu să 
mănânce o bucată de carne şi să bea apă, iar când se 
uită spre stânga, din nou îi dădu altă bucată de carne 
şi apă. In scurtă vreme se termină şi carnea şi apa, iar 
drumul era lung şi greu. Pasărea se mai uită când la 
dreapta, când la stânga, iar Janek munteanul şi vedea 
cum pasărea slăbea şi îşi pierdea puterea. Atunci el se 
hotări s-o salveze; îşi tăie din pulpa piciorului drept, 
apoi din pulpa piciorului stâng, şi dădu păsării să 
mănânce. Pasărea se întări şi-l duse pe Janek în lumea 
de sus. După ce se odihniră pe pământ, pasărea îl 
întrebă: 

— Spune-mi, ce fel de carne mi-ai dat după ce ai 
terminat bucăţile luate la plecare? 

— Ei, ce să-ţi mai spun acum, te-am salvat şi eu 
cum am putut, doar trebuia să ajungem pe pământ, 
spuse Janek şi-i arătă pulpa din care tăiase. 

Când auzi pasărea de sacrificiul făcut de Janek 
munteanul, pe loc scuipă din burtă bucăţile din carnea 
lui, le atinse cu o iarbă fermecată şi le lipi la loc. După 
aceea, pasărea îşi luă zborul, se învârti de trei ori în 
jurul lui Janek munteanul şi plecă spre cuibul cu 
puişorii săi. 

Janek munteanul plecă spre castel, unde cei 
care-l trădaseră tocmai se pregăteau să se aşeze la 
masă împreună cu fata. Când îl văzură pe Janek 
munteanul, începură să tremure de frică, încercând să 
fugă. Acesta le spuse: 

—Va să zică, aşa ştiţi voi să vă purtaţi cu mine, 
aşa ştiţi voi să mă răsplătiți! Aţi vrut cu toţii să mă 
omorâţi, să scăpaţi de mine, aşa că, după faptă şi 
răsplată! 

Şi, spunând acestea, îi lovi pe rând cu toiagul său 
de cinci chintale şi-i trimise pe lumea cealaltă. 

Pe fata cea frumoasă o luă de soţie. Apoi se 
întoarseră la tatăl lui Janek şi trăiră fericiţi până la 
adânci bătrâneţi. 

POVEŞTI BENGALE 


Judecata vulpoiului 


ODATĂ, TARE DEMULT, un ditamai tigru era 
tinut într-o cuşcă de fier în faţa palatului unui rege. 
Mulţi oameni treceau prin faţa palatului acela şi pe 
toţi îi ruga tigrul: 

—Rogu-vă, oameni buni, înduraţi-vă şi mă 
sloboziţi din blestemata asta de cuşcă! 

Dar oamenii, cunoscându-i felul, îi răspundeau: 


— Cum să nu! Noi să-ţi dăm drumul, şi tu după 
aceea să ne omori, nu? Mai aşteaptă! 

Şi plecau mai departe. 

Ei, dar iată că, într-o zi, regele dădu un ospăț 
mare, la care invită, printre alţii, şi pe nişte brahmani. 
Unul dintre ei părea mai neajutorat şi cam prostuţ. De 
cum îl văzu, tigrul i se închină cu prefăcută smerenie, 
dându-i bineţe. Mirat, brahmanul se opri zicând: 

— Ţi-ai dori ceva, fiule? 

Împreunându-şi labele, în chip de rugăminte, 
tigrul îi spuse: A 

— Preasfinte părinte! Induraţi-vă de un biet tigru 
şi deschideţi-i cuşca asta afurisită! 

Încrezător şi neştiutor în ale răutăţii, înțeleptul 
brahman îşi plecă urechea la ruga tigrului şi se grăbi 
să-i dea drumul. 

Văzându-se liber, tigrul râse cu răutate şi spuse: 

— Acuma, părinţele, vino să te mănânc! 

Dacă ar fi fost un altul, pe loc şi-ar fi luat 
tălpăşiţa, dar brahmanul ăsta habar n-avea de fugă. El 
îi spuse necăjit tigrului: 

— Niciodată n-am mai auzit una ca asta! Eu ţi-am 
dat drumul şi tu vrei acuma să mă omori: una ca asta 
nu se face! 

— Se face, părinţele, se face, răspunse tigrul; aşa 
se face în toată lumea! 

—Nu se poate! Nu te cred, zise brahmanul. Şi 
adăugă: Hai să găsim trei martori, să vedem: ei cui 
dau dreptate? 

—Bine, aşa să facem, răspunse tigrul, sigur de 
izbânda lui; dacă martorii spun la fel cu tine, te las; 
dar, dacă îmi vor da mie dreptate, să ştii că te 
mănânc! 

Şi porniră ei amândoi spre câmp, să caute 
martori. Ajungând în vecinătatea unui câmp, văzură o 
potecuţă din cele pe care le lasă ţăranii să aibă pe 
unde să treacă la ogoarele lor, fără să calce holdele. 

Brahmanul se opri şi zise, arătând spre potecuţă: 

— lată, acesta-i unul din martorii mei. Şi apoi, 
către potecuţă: Spune-mi, te rog, dragă potecuţă, 
acela căruia i-ai făcut un bine se cade oare să-ţi facă 
după aceea un rău? 

Răspunse cărarea: 

— Din păcate, înţeleptule, chiar aşa se face în 
lume. Uitaţi-vă la mine: eu stau între două ogoare, ca 
ţăranii să poată merge pe câmp fără să calce holdele, 
ca apa să se scurgă fără să înece recolta şi, în sfârşit, 
pentru ca fiecare să ştie exact cât ogor are şi să nu se 
întindă peste al altuia; dar toamna, după ce strâng 
bucatele, ţăranii mă taie şi pe mine cu plugul, 
nimicindu-mă. 

— Ei, ce mai ai de zis, părinte? Ai auzit ce spune 
martorul? rânji tigrul. 

— Am auzit, dar mai avem încă doi martori de 
cercetat, i-o întoarse brahmanul. Să mergem mai 
departe! 

— Să mergem! fu de acord tigrul. Mergând încă 
puţin, zăriră pe câmp un banian. Preotul arătă cu 

degetul copacul uriaş, care cu ramurile sale acoperea 
întreg satul: 

— lată pe cel de-al doilea martor al meu! 

— Bine, făcu tigrul: întreabă-l, să-l auzim şi pe el! 

Brahmanul, privind la banian, îl întrebă: 

—Copacule, eşti bătrân; de bună seamă, ai văzut 
şi ai auzit multe lucruri. Spune-mi, te rog, poate face 
cineva rău aceluia care i-a făcut bine? 

— Da, înţeleptule, răspunse copacul. Din păcate, 
chiar aşa se şi face pe lumea asta. Uită-te la mine: 
oamenii vin de departe şi caută adăpost sub frunzişul 
meu de arşiţa soarelui şi de truda drumului; dar, după 
ce se odihnesc, nu pleacă de aici până ce nu-mi rup 
crengile din care-şi fac bâte. 

Râse tigrul în hohote şi-i spuse brahmanului: 

—Ei, părinţele, ce mai zici şi de răspunsul 
acestui martor? 

Simţindu-se în primejdie, învățatul nu ştia ce să 
mai zică. Îngândurat, porni înainte; deodată zări în 
cale un vulpoi. Atunci brahmanul, ştiindu-l pe vulpoi 
ca unul dintre cele mai isteţe animale, se bucură şi 
zise: 

— Uite, ăsta-i ultimul meu martor! Să-l auzim şi 
pe el! Hei, stai puţin, înţeleptule vulpoi; eşti martorul 
meu! 

Vulpoiul, auzindu-se strigat, se opri puţin din 
mers, şi zise, fără să se apropie: 

— De unde până unde?! Nu ştiu nimic despre 
pricina voastră, iar voi mă numiţi martor. 

Brahmanul îi spuse atunci: 

— Stai să-ţi explic, dragul meu: am vrea să ne 
spui de are dreptul să facă rău cineva aceluia care i-a 
făcut un mare bine. 

— Pot să vă spun părerea mea numai după ce 
ştiu cine l-a ajutat şi pe cine, cu ce l-a ajutat şi apoi 
cine vrea să facă rău şi cui vrea să-i facă şi ce fel de 
rău. 

Preotul se oferi să-l lămurească: 

— Uite, fiule, acest tigru era într-o cuşcă şi eu 
treceam pe drum... 

Vulpoiul însă îl întrerupse: 

—E o problemă grea. Nu pot să vă spun nimic 
până când nu văd cuşca aceea şi drumul acela de care 
este vorba. 

Deci, veniră din nou cu toţii lângă poarta 
palatului, unde se afla cuşca tigrului. Vulpoiul începu 
s-o cerceteze, se învârti cu băgare de seamă 
împrejurul cugştii şi zise apoi: 

— Da, ştiu acum despre ce fel de cuşcă este 
vorba şi despre ce fel de drum este vorba. Spuneţi-mi, 
dar, ce s-a întâmplat mai departe, ca să mă pot 
dumeri... 

Atunci brahmanul începu să dea din nou 
lămuriri: 

—Şi, cum spuneam, tigrul era în cuşcă şi eu, 
brahmanul, treceam pe drum... 

Dar vulpoiul îl întrerupse din nou: 

— Stai, preasfinte, nu te pripi. Mai întâi fă-mă să 
înţeleg treaba asta. Cum spuneai? Tigrul a fost 
preotul tău şi drumul trecea prin cuşcă? 

Tigrul se tăvăli de râs auzindu-l şi zise: 

—Nu, prostănacule! Tigrul era în cuşcă şi preotul 
trecea pe drum. 

— Stai, stai mai încet, reluă vulpoiul: va să zică, 
preotul era în cuşcă şi tigrul trecea pe drum? 

— Nu, nătărău ce eşti, nici aşa! Tigrul era în 
cuşcă şi preotul trecea pe drum! 

Dar vulpoiul, pasămite, era cam fudul de o 
ureche: 

— Ce problemă complicată: nu pot să înţeleg 
nimic! Ia spune-mi, rogu-te, încă o dată: tigrul era în 
preot şi cuşca trecea pe drum... 

Tigrul se plictisi: 

— Mai mare tontălău unde s-a mai văzut? la 
aminte, încă o dată, nătărăule: tigrul era în cuşcă şi 
preotul trecea pe drum! Ai înţeles? 

Vulpoiul se scărpină în cap: 

— Deloc. Nu înţeleg nimic din ce îmi spuneţi voi. 
M-aţi ameţit. 

Tigrul se răsti înfuriat: 

—Cum de nu înţelegi? E cât se poate de simplu: 
trebuie să înţelegi. Eu, tigrul, eram în cuşcă, uite aşa 
— zise, şi se vâri înăuntru. 

Zdronc!  vulpoiul închise brusc uşa cuştii, 
punându-i bine zăvorul. Apoi se întoarse către 
brahman: 

— Înţeleptule, acum am înţeles tot. Dacă vrei să- 
mi dai ascultare, te sfătuiesc să nu mai faci niciodată 
bine unuia care nu înţelege decât legea răului şi a 
nedreptăţii! Şi acum, poate nu-i încă târziu, du-te la 
masa regelui! 

După care, vulpoiul se îndepărtă, plecând la 
treburile sale. 

Pasărea-croitor şi bărbierul 


ERA ODATĂ o pasăre-croitor, căreia îi plăcea 
tare mult să danseze. Într-o zi, însă, tot dansând peste 
nişte frunze, se înţepă într-un ghimpe. Până-n seară, 
înţepătura se umflă şi se înroşi; nu mai putea biata 
pasăre de durere! 

— Vai, ce să mă fac eu acuma? se jeluia ea. Cum 
să scap de afurisita asta de umflătură? 

Începu să cutreiere pădurea, doar-doar o va 
putea ajuta careva dintre animalele pădurii. Dar 
nimeni nu-i fu de vreun folos, ci fiecare o îndemna cu 
bunăvoință: 

— Du-te la bărbierul regelui şi roagă-l să-ţi taie 
umflătura! 

Auzind aşa, micuța pasăre-croitor porni degrabă 
spre casa aceluia şi, ajungând acolo, începu să-l 
roage: 

—Bărbierule, fii bun, rogu-te, şi  taie-mi 
umflătura asta! 

Bărbierul o privi cu dispreţ şi dădu din cap 
zicând: 

— Phui! Eu, care-l bărbieresc cu mâinile mele pe 
rege, să-ţi tai ţie o umflătură?! Ei, la una ca asta chiar 
nu m-aş fi aşteptat! 

Supărată, pasărea rosti: 

—Prea bine, bărbier înfumurat! Ai să vezi că, 
până la urmă, tot ai să faci aşa cum îţi spun eu, chiar 
dacă nu vrei! 

Şi plecă la rege. 

— Preaslăvite rege, îi zise ea, am rugat pe 
bărbierul tău să-mi lecuiască umflătura asta şi el m-a 
refuzat. Pedepseşte-l, te rog! 

Regele, auzind ce i se cere, se porni pe un râs 
aşa de năvalnic, încât se prăvăli pe pat, cutremurat de 

hohote. Pasărea fu izgonită de acolo, iar bărbierului 
nu i se spuse nimic. 

Cu lacrimi de durere şi furie în ochi, micuța 
pasăre-croitor îşi puse în gând să-l pedepsească pe 
nemilostivul rege pentru jignirea ce-i adusese. După 
câteva clipe de chibzuire, zbură iute către casa 
şobolanului: 

— Ei, frăţioare şobolan, acasă eşti? 

Mirat, şobolanul strigă: 

— Care-i acolo? A, tu erai?! Vino, surioară! Intră 
în casă. Să-ţi întind masa, să-ţi aştern patul, nu-i aşa 
că ai să poposeşti la mine? 

— Dacă ai să mă ajuţi, bucuroasă ţi-oi primi 
ospeţia! 

— Cu ce să te ajut? 

— Uite, m-am plâns măriei-sale, regelui, de 
răutatea bărbierului său, care n-a vrut să-mi vindece 
rana asta. Dar măria-sa a râs şi nici nu m-a luat în 
seamă. Mergi, dar, tu şi-i găureşte burta, spre a-l 
pedepsi astfel pe regele cel rău. 

Auzind una ca asta, şobolanul se înspăimântă. 
Prinzându-şi capul în lăbuţe, abia reuşi să îngaime: 

— Oh, vai de zilele mele! Cum să mă încumet eu 
la una ca asta?! Nu pot! 

Pasărea, cuprinsă de furie, ţâşni drept spre casa 
motanului: 

— Motanule, eşti acasă? 

— Miauuul!... Cine mă strigă?!... A, tu erai! Vino, 
surioară! Pofteşte înăuntru! Am să-ţi pun masa, am să- 
ţi aştern patul... O să rămâi la mine, nu-i aşa? 

— Bucuroasă ţi-oi primi ospeţia, dacă ai să-mi 
asculţi rugămintea. 

Despre ce este vorba? 

— Să-l mănânci numaidecât pe ticălosul de 
şobolan! 

— Oh, asta nu pot! Sunt sătul şi obosit, acum am 
nevoie să mă odihnesc. Imi pare răul... 

Biata  pasăre-croitor mai că nu plesni de 
supărare. Într-o fugă alergă atunci la baston. 

— Unchiule Baston, acasă eşti? strigă ea. 

— Ei, dar cine mă tulbură oare cu strigătele lui?! 
A, micuța pasăre-croitor! Hai, pofteşte degrabă 
înăuntru. Să-ţi pregătesc de-ale gurii, o să-ţi aştern şi 
patul. Ai să rămâi la mine, nu-i aşa? 

— Da, am să mă aşez la masa ta, dacă ai să-mi 
împlineşti o dorinţă. 

— Ce doreşti? 

— Să-l ciomăgeşti straşnic pe nemernicul de 
motan! 

— Dar ce mi-a făcut mie motanul, ca să-l 
ciomăgesc?! Nu pot face una ca asta. 

Într-o clipită, pasărea-croitor şi ajunse dinaintea 
locuinţei focului: 

— Mărite focule, unde eşti? 

— Cine să fie oare? se miră focul. A, tu erai! 
Intră, intră degrabă în casa mea şi eu îndată ti-oi 
întinde masa, ţi-oi aşterne patul... Rămâi la mine, nu-i 
aşa? 

— Bucuroasă m-oi aşeza la masa şi pe patul tău, 
de-i merge să arzi îndată pe ticălosul de baston! 

— Of, surioară, azi am ars aşa de mult, încât mă 
simt tare obosit. Nu mai pot arde nimic! 

Cu sufletul înecat de mânie, pasărea-croitor 
zbură în căutarea mării celei mari. Acolo strigă: 

— Măicuţă mare, mă auzi? 

—Cine mă cheamă? vui marea, mirată. Ei, tu eşti, 
micuță pasăre? Vino, intră degrabă! Te-oi ospăta şi ti- 
oi aşterne patul să te odihneşti. 

—M-oi aşeza la masa ta dacă stingi focul! spuse 
necăjită pasărea. 

— Nu pot face asta! îi răspunse marea. 

Atunci, ducându-se la elefant, pasărea-croitor îl 
strigă: 

— Ei, elefantule, acasă eşti? 

— Ha! Cine-mi strigă numele? Ei, ia te uită, tu 
erai? Intră în casa mea, să te odihneşti şi să mănânci 
ceva! _ 

— Îţi mulţumesc, dar nu ţi-oi gusta din bucate, 
până ce n-ai să înghiţi toată apa mării! 

— Văleleu!! Păi de-oi înghiţi eu atâta-amar de 
ape, burta mi-o plesni. Nu-mi stă în putere una ca 
asta! 

La asemenea vorbe, pasărea zbură, la capătul 
puterilor, fără să ştie prea bine încotro; în cele din 
urmă, merse la ţânţar. Văzând-o de departe, căpetenia 
ţânţarilor se miră: 

— Bzzz! Cine să fie oare? A, iat-o pe surioara 
noastră! Apropie-te, surioară! Hai să mănânci şi să te 
odihneşti la noi! 

— Mănânc cu tine la masă, dacă ai să înţepi pe 
blestematul de elefant, să mă răzbuni! 

— Nici o vorbă mai mult! rosti ţânţarul. Chiar în 
clipa asta mă duc. Să vedem şi noi ce fel de piele mai 
are şi netrebnicul ăsta! 

Şi, chemându-şi apoi toate rudele şi toţi prietenii, 
le zise: 

— Haideţi, fraţilor, să vedem cât este de tare 
pielea ticălosului de elefant! 

Într-o clipită plecară cu toţii, să-l pedepsească pe 
elefant. Erau aşa de mulţi, încât acoperiră ca un nor 
tot cerul, întunecând soarele şi stârnind o furtună 
grozavă. 

Norul  împânzise tot cerul,  înspăimântând 
dobitoace şi oameni. 

Cât ce-l văzu, elefantul răcni: 

—Cruţă-mă, am să înghit marea! 

— Îndură-te, voi stinge focul! vui marea. 

Focul pâlpâi înfricoşat: 

—Nu mă nimici, voi arde bastonul! 

Bastonul ţâşni în picioare, gata de fugă: 

—Eu pe motan l-oi ciomăgi! 

— Miaauuu! ţipă jalnic motanul. Îl înghit acum pe 
şobolan! 

— Chit, chiţ, chiţ! Fie-ţi milă, mă duc chiar în 
clipa asta să găuresc burta regelui! 

— Ba să nu faci una ca asta! se sperie şi regele: 
dau poruncă să fie tăiat capul ticălosului de bărbier! 

Pierit de spaimă, bărbierul prinse a se târî în 
genunchi înaintea păsării-croitor: 

— Îndură-te, pasăre dragă! lartă-mă şi roagă-l pe 
rege să nu-mi taie capul, că eu îndată ţi-oi lecui 
umflătura. Fie-ţi milă! 

Pasărea se înduplecă. Bărbierul îi vindecă rana şi 
ea, nemaiputând de bucurie, se-ntoarse acasă, 
dansând după cum îi era obiceiul. 

POVESTE IRANIANĂ 


Cum a apărut vinul 


ODATĂ, DEMULT, pe tronul de fildeş şi aur din 
măreţul Herat stătea cu cinste, puternic şi ascultat de 
toată suflarea, un şah iubitor de viaţă, pe nume 
Semiras. Avea în palatul său comori din belşug, 
nenumărate armii în zale oţelite şi ţinuturi mănoase. 

li mai bucura sufletul şi un fecior neînfricat, 
vânjos ca un pardos!. Avea un arc cu strune de aramă 
veche şi nu-l întrecea nimeni la tragerea la ţintă. 

Într-o zi însorită, stând în voie pe terasa palatului 
domnesc din măreţul Herat, sub ochii şahului cobori 
din înaltul văzduhului o falnică zburătoare, cu 
înfăţişare de vultur şi cap de leu. Această pajură 
ciudată se zbătea de moarte şi nu putea scoate nici un 
strigăt. De gâtul ei se încolăcise, cu inele ucigătoare, 
un şarpe uriaş şi o strângea zdravăn. 

Mişcat de soarta crudă care o pândea pe falnica 
zburătoare,  şahul strigă, fluturându-şi  mânecile 
caftanului din brocart de aur: 

— Curteni şi voi, arcaşi şi spadasini, cel care va 
izbuti să scape viaţa acestei păsări va primi o răsplată 
însemnată din mâna mea! 

Curtenii şi căpeteniile oştii fură ispitiţi de 
răsplata făgăduită, dar nu se încumetară să încerce 
ceva, de teamă să nu răpună, o dată cu şarpele, şi 
pasărea. 

Atunci feciorul şahului, pe nume Bardam, făcu un 
pas înainte. Îşi înstrună corzile arcului său vestit, ţinti 
şi spuse doar atât: 

— Eu îţi voi împlini dorinţa, măria-ta! 


l Pardos - panteră (n. red.). 

Zis şi făcut. Dintr-o singură săgeată, capul 
şarpelui zbură la zece paşi. Astfel pasărea fu slobozită 
din strânsoarea de moarte a târâtoarei. 

Feciorul şahului îşi primi răsplata făgăduită şi 
faima lui spori şi mai mult, lăţindu-se de la un hotar la 
altul al ţării. 

Întâmplarea însă nu rămase fără urmări. Peste 
un an, cum stăteau tot aşa pe terasa palatului, 
desfătându-se cu miresmele dulci ale trandafirilor, 
şahul Semiras zări cum se roteşte deasupra lor 
aceeaşi zburătoare. Ea se lăsă tot mai jos şi dădu 
drumul din cioc la ceva rotund. Izbi de trei ori cu 
pliscul în zidul terasei, ca să fie privită, mai zbură în 
cerc deasupra lucrului aruncat şi numai după aceea se 
pierdu iar în înaltul cerului. Mirat, şahul porunci unor 
slujitori: 

— Duceţi-vă şi vedeţi ce a lăsat pasărea! 
Pesemne că ne-a adus şi ea un dar, drept recunoştinţă 
că i-am scăpat viaţa. 

Slujitorii se întoarseră cu câteva seminţe mici, de 
un soi încă nevăzut pe meleagurile lor. Curtenii se 
adunară cu toţii în jurul stăpânului ţării, care-i 
întrebă: 

— Ce socotiți că e de făcut cu aceste ciudate 
seminţe? 

După ce le cercetară, răspunseră doi dintre ei, 
mai luminaţi la minte: 

—Măria-ta, noi zicem că trebuie să fie semănate 
şi vegheate cu grijă, să vedem ce rod pot da. 

Şahul chemă deci pe mai-marele grădinarilor şi îi 
încredinţă seminţele ajunse la el pe calea aceea 
neobişnuită, zicându-i: 

— Vezi de le seamănă într-un colţ al grădinii 
palatului. Imprejmuieşte locul cu un gard, păzeşte-l de 
lăcomia păunilor şi a păsăretului, împiedică alte 
animale să treacă peste petecul acela de grădină. Să- 
mi dai de veste tot ce se va petrece. 

Mai-marele grădinarilor urmă întocmai înalta 
poruncă. Peste câteva săptămâni veni în faţa tronului 
şi-l vesti pe şah că se iviseră lăstari verzi, apoi ieşiseră 
primele flori. 

Semiras se duse, însoţit de întregul alai, să vadă 
cu ochii lui cum îi priise copăcelului pământul ţării 
sale. Şahul şi mărimile ce-l însoțeau clătinară din cap, 
grăind: 

— Nicicând n-am mai întâlnit pe plaiurile 
strămoşeşti asemenea lăstare şi flori! 

Plecară şi aşteptară, mistuiţi de curiozitate, ce-o 
să se mai întâmple cu copăcelul crescut din seminţele 
dăruite de pasărea scăpată de la moarte. 

Mai trecură câteva săptămâni şi mai-marele 
grădinarilor veni iarăşi la şah şi-i spuse: 

— Măria-ta, au apărut roadele. Se strâng într-un 
sol de ciorchine, iar boabele par înrudite cu cele de 
mei. Este un copăcel plin de farmec, cu aromă 
plăcută. 

—Se cuvine, atunci, să vedem şi noi rodul, zise 
şahul şi se duse încă o dată spre colţul de grădină 
unde fusese sădit darul zburătoarei. 

În ziua când roadele arătară semne că ar fi dat în 
pârg, şahul ardea de dorinţa de a şti ce gust au. Dar 
nici un supus nu cuteza să se atingă de ele. 

— Păcat că trezeşte atâta teamă! suspină mai- 
marele grădinarilor. Altminteri, îţi ia ochii copăcelul: e 
împodobit ca un mire, iar boabele bat în verde şi 
negru lucios, mai arătoase decât orice straie de 
serbare... 

Şahul Semiras se sfătui cu învățații din ţara sa. 
Aceştia cercetară ce cercetară şi îl povăţuiră: 

— Măria-ta, boabele cad singure pe jos, se 
strivesc şi din ele se scurge o licoare limpede. 
Înseamnă că acest copăcel are un suc bun. Trebuie să- 
l luăm, să-l punem cu grijă într-un chiup încăpător şi 
să vedem la ce poate folosi. 

Poruncile şahului, după povaţa învăţaţilor, fură 
urmate şi de astă dată întocmai. 

Dar pentru această licoare nu se găsi nici un 
îndrăzneţ s-o guste. Cine îi putea linişti, 
încredinţându-i că licoarea nu este o otravă, dând 
moarte fulgerătoare ori răpind minţile? 

Semiras era totuşi hotărât să nu precupeţească 
nimic, până nu află adevărul cu privire la copăcelul 
născut din seminţele dăruite de falnica zburătoare. 
După două săptămâni ceru iarăşi veşti despre sucul 
închis în chiup. 

—Măria-ta, îl înştiinţă mai-marele grădinarilor, 
fierbe cum fierbe apa într-o oală pusă la foc. 

— Când se va domoli, să vii de-ndată la mine. 

A doua zi, grădinarul se înfăţişă în sala tronului. 

—Luminate şah, licoarea s-a limpezit, este roşie 
şi strălucitoare ca rubinul. 

— lată, în cele din urmă, dezvăluit țelul şi folosul 
acestui copăcel. Nu ştim încă dacă sucul este leac 
împotriva otrăvurilor sau el însuşi venin ori adormitor. 
Aduceţi-mi aici un osândit la moarte, care nu mai are 
de ce să se teamă... 

Îi fu adus numaidecât un giuvaergiu care urma 
să-şi pună capul pe butucul gâdelui, fiindcă nu 
terminase la vreme griuvaerurile cu care prinţesa 
trebuia să se ducă la serbările de încoronare date de 
un prinţ vecin. 

— Dacă vrei să fii iertat, soarbe până la fund 
cupa aceasta cu sânge roşu şi viu! îl îndemnă Semiras. 

Osânditul se supuse. Bău şi se strâmbă, începu 
să se veselească şi un surâs neaşteptat răsări pe 
chipul lui. Ba chiar, uitând ce soartă îl aştepta, se 
porni să chiuie şi să joace. 

—Mai vrei încă o cupă? îl întrebară curioşi 
curtenii. 

— Mai daţi-mi, şi apoi faceţi cu mine ce vreţi. 
Oricum, omul este sortit morţii! 

După ce sorbi şi a treia cupă din licoarea pe care 
nimeni nu îndrăznea să o guste, giuvaergiul osândit la 
moarte căzu într-un somn adânc. Dormi buştean până 
a doua zi. Străjerii îl treziră şi îl duseră pe sus în faţa 
tronului, unde şahul abia aştepta să-l cerceteze 
asupra urmărilor băuturii. 

— Cum te-ai simţit după fiecare cupă din licoarea 
aceea pe care ai sorbit-o? îl întrebă şahul. 

—Nu ştiu ce fel de licoare e aceea, dacă e făcută 
de mână de om ori de duhuri, dar are gust straşnic! 
Ce n-aş da să mai capăt şi astăzi trei cupe! Am băut 
mai întâi cu silă, avea un gust asprit. Când am sorbit 
prima cupă, trupul meu a mai cerut. A doua oară mi-a 
înveselit inima, mi-a făcut-o mai arzătoare. Lumea n-a 
mai însemnat nimic pentru mine şi mi-am închipuit că 
se şterge orice deosebire între şah şi mine; am uitat 
cu totul de griji. lar cea de-a treia cupă m-a cufundat 
într-un somn cam greu, dar plăcut. 

Pentru curajul dovedit în încercarea licorii 
necunoscute, giuvaergiul fu iertat de osândă. 

Învăţaţii, ascultând mărturisirea lui, recunoscură 
că licoarea scoasă din boabele copăcelului adus de 
pasăre este nespus de bună la gust, are aromă 
îmbietoare şi, sorbită cu măsură, întrece însuşirile 
multor băuturi alese şi pe ale tuturor poamelor. 

Şi astfel îi dădură numele vin, nume care va 
călători în lumea întreagă. 

POVEŞTI MONGOLE 


Mânzul fermecat 


DEMULT, TARE DEMULT, trăia pe lume un moş 
cu baba lui. Ei aveau o fiică de o frumuseţe 
nemaivăzută. Şi mai aveau şi vite nenumărate, câtă 
frunză şi iarbă. Intr-una din hergheliile lor se afla o 
iapă care încă nu avusese mânji, iar pe păşunea lor 
creştea un copac ce nu înflorise şi nu dăduse încă rod 
niciodată. 

Odată, într-o seară, bătrânul se întoarse de la 
păşune şi le spuse nevestei şi fiicei sale: 

-lată că iapa noastră cea stearpă a fătat un 
mânz alb, de trei ori mai lung decât maică-sa. lar 
pomul cel fără rod a înflorit şi curând o să facă 
poame. 

—Pot să mă duc să văd şi eu? întrebă fata. 

—Acum e prea târziu, aşteaptă până mâine, 
răspunse taică-său. 

Dar fata îl bătu la cap până când se învoi s-o lase. 
Ea alergă la iapa cea stearpă şi-i văzu mânzul cel alb, 
de trei ori mai lung decât maică-sa. Fata îl privi cât îl 
privi, apoi privi pomul neroditor care înflorise şi dădu 
să plece, când, deodată, mânzul îi spuse cu grai 
omenesc: 

— Apropie-te, frumoaso! La noapte o să vină să 
te fure un zmeu. N-ar fi mai bine să fugi din aceste 
locuri? 

— Şi ce să fac? îl întrebă cu glas întristat fata. 

—Incalecă-mă şi o să plecăm împreună. Numai 
că trebuie să iei cu tine un pieptene şi o cute; avem 
nevoie de ele la drum. 

Fata se duse acasă, luă un pieptene şi o cute, iar 
după aceea porniră la drum lung. Merseră ei ce 
merseră şi mânzul îi zise: 

— Aruncă pieptenele în urma ta şi spune: „Prefă- 
te, înapoia şi nu în faţa mea, într-o mare de foc”. Dar 
ia seama ca nu care cumva să încurci vorbele! 

Fata aruncă pieptenele, însă încurcă vorbele şi 
spuse: 

— Prefă-te, în faţa şi nu înapoia mea, într-o mare 
de foc! 

Mânzul văzu în faţa lui marea de foc şi spuse: 

— Fiică a unor oameni de treabă, unde ţi-a fost 
capul? O să încerc să sar peste mare, dar ţine-te 
voiniceşte în şa! 

Şi sări peste mare, iar fata, din fericire, se ţinu 
bine şi nu căzu. 

Mai merseră ei o vreme, apoi mânzul zise: 

—Acuma, aruncă cutea în spate şi spune aşa: 
„Prefă-te, înapoia şi nu în faţa mea, într-un uragan 
turbat, cu vârtejuri de ploaie”. 

De astă dată, fata nu mai greşi şi spuse vorbele 
aşa cum trebuia. 

După un timp, mânzul îi zise: 

— Hanul şi haniţa acestor locuri îl cercetează pe 
fiecare nou venit, nădâăjduind că vor găsi o soţie 
potrivită pentru fiul lor. Îndată haniţa va trimite o 
servitoare ca să vadă cine a intrat în împărăţia ei, un 
flăcău ori o fată: dacă-i fecior, atunci, pe unde a 
trecut, iarba va rămâne călcată, iar dacă-i fată, nu. 

Într-adevăr, curând sosi acolo o slujnică; ea 
începu să flecărească vrute şi nevrute cu fata culcată 
în iarbă. Când fata se sculă de jos, câteva fire de iarbă 
rămaseră culcate. 

„S-a prostit de tot haniţa noastră”, gândi în sinea 
ei slujnica şi se întoarse nu prea lămurită la curte. 

Dar calul îi spuse fetei: 

— Hanita n-o să se încreadă în spusele slujnicei 
şi o să te cheme la un ceai la care trebuie să te duci 
neapărat. Curând o să ajungi soaţa fiului de han. Dar, 
dacă ţii la fericirea ta, nu uita că, niciodată, nu va 

trebui să mă baţi cu biciul. De asemenea, nici chiar pe 
han să nu-l laşi să mă încalece sau să mă împiedice cu 
lanţul. 

A doua zi, o dată cu răsăritul soarelui, sosi 
slujnica haniţei, care o pofti pe fată la curte. Fiul 
hanului o îndrăgi de cum o văzu. În aceeaşi zi 
orânduiră ospăţul de nuntă, după care tinerii trăiră în 
linişte şi fericire. 

După un timp, însă, fiul hanului trebui să plece 
pentru trei ani de zile pe nişte tărâmuri îndepărtate. 
În ăst timp, soţia lui urma să devină mamă. Pe când se 
pregătea de drum, soţul îi spuse că tare i-ar plăcea să 
plece călare pe mânzul ei care acum era un cal de 
toată frumuseţea. 

— Ia-l, se învoi soţia, dar ai grijă să nu-l împiedici 
cu lanţul. 

—Şi cum o să-l las în câmp neîmpiedicat? se miră 
bărbatul ei. 

Aşa că trebui să-i dea şi piedicile de fier, iar el 
încălecă şi plecă. 

După câteva luni, ea născu un băieţel frumos. 
Hanul cel bătrân hotărî să-şi bucure fiul şi trimise la el 
un sol cu o scrisoare în care îl vestea de naşterea 
pruncului. Zi şi noapte goni solul călare. În împărăţia 
zmeului trebui să schimbe calul, dar prăpădi 
scrisoarea şi o porni la drum mai departe, fără ea. 
Zmeul găsi scrisoarea şi hotări s-o fure pe frumoasa 
noră a hanului. 

Era în amurg. Nora hanului şedea acasă, când, 
deodată, auzi un nechezat de cal. 

— Te pomeneşti că mi s-a întors calul, se bucură 
ea. 

Sări din pat, îşi aruncă pe umeri un şal şi alergă 
în uliţă. Şi ce să vadă, chiar calul ei era! 

—Ai uitat de cele ce ţi-am spus şi i-ai dat 
bărbatului tău piedicile de fier. lată că s-a şi întâmplat 
o nenorocire. Imbracă-te repede şi ia-ţi băiatul cu 

tine! La noapte o să vină zmeul să te fure. Grăbeşte- 
te! 

Tânăra mamă se pregăti într-o clipită de plecare, 
îşi luă fiul în braţe şi încălecă. 

Credinciosul ei cal porni în galop. Merseră ei aşa 
multă vreme, până când calul se istovi de tot şi atunci 
se opriră în mijlocul unei stepe pârjolite de soare. 

—Eu am să mor curând, spuse calul, dar tu, după 
moartea mea, să spui aşa: „Fie ca picioarele calului 
meu să se prefacă în patru plopi înalţi, unul de aur, 
unul de argint, unul de mărgăritar şi altul de coral, iar 
trupul lui într-o mare întinsă de cristal”. 

— Nu muri, începu să plângă nora hanului. Cui 
mă laşi, aşa, singură, cu un copilaş în braţe? 

— În coama mea sunt patru fire de păr de aur. 
Rupe unul din ele cu dinţii, iar eu, după un timp, o să 
revin la viaţă. 

Frumoasa femeie rupse atunci cu dinţii unul din 
firele de păr de aur din coama calului şi acesta, pe 
dată, îşi dădu duhul. 

Tânăra femeie plânse, se amări, dar nu mai era 
nimic de făcut, aşa că spuse: 

— Fie ca picioarele calului meu să se prefacă în 
patru plopi: unul de aur, altul de argint, unul de 
mărgăritar şi altul de coral, iar trupul lui într-o mare 
întinsă de cristal. 

Nici n-apucă ea bine să rostească aceste vorbe, 
că se şi trezi pe un ostrov mititel în mijlocul mării. Se 
uită roată în jurul ei şi văzu cei patru plopi. Abia se 
căţără, cu copilul în braţe, în plopul de aur, că şi sosi 
în goana mare zmeul şi începu să roadă copacul. Când 
plopul de aur fu gata să se prăbuşească, femeia cu fiul 
ei trecură în plopul de argint. 

— Degeaba, că tot n-ai să scapi de mine! urlă 
zmeul şi începu să roadă din plopul de argint. 

Când plopul de argint se prăvăli la pământ, 
mama cu copilul se căţără repede în cel de 
mărgăritar. 

— Acum, chiar că am să te prind! se înfurie de-a 
binelea zmeul şi se apucă să roadă plopul de 
mărgăritar. 

Apoi veni şi rândul plopului de coral. 

— Ei, de astă dată s-a zis cu tine! strigă zmeul şi 
îşi înfipse colții în ultimul plop. 

Plopul începu să trosnească şi să pârâie, când, 
deodată, unde nu apărură de undeva doi câini uriaşi şi 
îl sfâşiară pe loc pe zmeu. În acest timp, mama cu 
băieţelul trecu marea. 

Şi iată ce-i văzură ochii: departe, departe, pe 
coasta muntelui, se zărea un om călare pe un cal alb. 

„Cine să fie oare?” se gândi ea. 

Spre dimineaţă, călăreţul se apropiase mult de 
tot. Câinii se aruncară lătrând în calea lui, dar se 
potoliră îndată şi începură să dea din coadă. Când se 
uită mai bine la el, tânăra femeie îşi dădu seama că 
era chiar soţul ei cel iubit! Şi începură să-şi 
povestească unul altuia prin câte au trecut, până ce s- 
au regăsit. 

— Dacă ăsta e calul meu, din coama lui trebuie 
să lipsească un fir de păr de aur, spuse nevasta şi se 
uită să vadă dacă aşa este — şi chiar aşa era! 

Iar soţii se întoarseră acasă şi trăiră de atunci în 
fericire şi belşug. 

Moşul şi tigrul 


ÎN VREMURILE STRĂVECHI trăiau pe lume un 
moş şi o babă, care aveau câteva vaci şi câteva oi. Şi 
iată că un lup se nărăvi la averea lor şi începu să care 
în fiecare zi ba o oaie, ba o vacă. Odată, când moşul 
plecă la pădure după lemne, îi ieşi în cale un tigru 
care-i zise: 

— Hai să ne măsurăm puterile, să vedem care-i 
mai puternic. 

Când auzi o treabă ca asta, moşul se sperie: „O 
să mă mănânce tigrul”, gândi el, dar cu voce tare 
spuse: 

— Hai, dar nu îndată. 

— Dar când şi unde? 

— Mâine, în acelaşi loc, răspunse moşul. 

Şi se duse acasă. 

— Ce mă fac acum? o întrebă moşul pe babă. 

Aceasta se gândi ce se gândi, apoi îi spuse 
moşului: 

— Du-te din nou în pădure. Taie un copac, dar 
numai atât cât să nu se prăvale. Când te întorci, am 
să-ţi spun ce trebuie să faci după aceea. 

Bătrânul aşa făcu. 

A doua zi de dimineaţă, tigrul se şi afla la locul 
ştiut şi-l aştepta pe moş. Acesta îi spuse: 

— Eu zic să ne întrecem mai întâi la doborâtul 
copacilor. Eu o să dobor un copac mare, iar tu altul. 
Aşa vom vedea care este mai puternic. 

Şi moşul numai ce atinse copacul pe care-l tăiase 
cu o zi în urmă şi-l lăsase doar înţinat, că acesta se şi 
prăbuşi la pământ. 

—Ei, ce zici, poţi şi tu să faci ca mine? îl întrebă 
moşul pe tigru. 

Atunci tigrul se aruncă asupra unui copac, dar de 
doborât nu reuşi să-l doboare. 


84 


El se încredinţă că moşul e într-adevăr foarte 
puternic, aşa că-i spuse: 

— Ai învins. Dar întrecerea noastră încă nu s-a 
terminat. Hai să ne mai măsurăm şi mâine puterile. Se 
zice că e puternic acela care poate să stoarcă apă 
dintr-o piatră. 

Moşul se duse acasă şi-şi întrebă baba. 

— Acu', ce mă fac? 

Baba se gândi ce se gândi, apoi îi întinse 
bărbatului ei o bucată de caş proaspăt. 

— Ia-l şi bagă-l în adâncitura unei pietre. 

Moşul aşa şi făcu. 

În dimineaţa următoare, tigrul se şi afla la locul 
ştiut. Moşul strânse piatra, în care vârâse o bucată de 
caş, în pumn şi-i spuse tigrului: 

— Priveşte cum o storc, tigrule. 

Şi tigrul văzu că din piatră picură apă. Strânse şi 
el o piatră, o strânse, dar degeaba, că nimic nu ieşea 
din ea. Atunci îl apucă spaima. 

„Puternic mai e moşul ăsta”, gândi tigrul şi-l 
chemă la el în ospeţie. 

Tremurând de frică, moşneagul se învoi. Tigrul îl 
cinsti cu ceai şi cu fel de fel de mâncăruri, iar mai 
apoi îi zise: 

— Acum, hai să ne culcăm. 

Moşul se făcu că l-a furat somnul, când iată ce-i 
văzură ochii: tigrul luă o sabie, o ascuţi şi ieşi din 
iurtă!. Săracul moşneag înţelese că tigrul i-a pus gând 
rău şi că vrea să-i taie capul, aşa că înhăţă o piuă 
mare de aramă şi şi-o îndesă pe cap. Tigrul se furişă 
până în dreptul moşului, lovi în piuă o dată, de două 
ori, iar a treia oară sabia îi zbură din mâini în mii de 
bucățele. Văzând una ca asta, el se sperie şi o luă la 


1 lurtă - locuinţă demontabilă, de formă conică, alcătuită dintr-un 
schelet din zăbrele de lemn în formă de cerc, acoperit cu pâslă (n. 
red.). 

fugă, apoi, băgându-se de frică într-un colţ, atipi. 
Atunci moşul se ridică şi puse binişor piua la locul ei. 

Dis-de-dimineaţă, scărpinându-se în cap, îi spuse 
tigrului: 

— Pare-mi-se că în timpul somnului cineva m-a 
lovit uşor la cap. 

— Eu sunt cel care a vrut ieri să te taie şi să te 
mănânce, dar n-am fost în stare, recunoscu tigrul. 
Într-adevăr, eşti de neînvins. Acum haide să facem 
ceai: tu du-te de adă nişte apă. 

Moşul abia putu să ridice vasul de apă mare cât 
un butoi şi cu multă greutate îl târî până la fântână. 

„Dacă gol abia l-am cărat până aici, apăi plin n-o 
să-l pot nici măcar ridica de jos. Cum să ies din 
încurcătură?” se întrebă moşul, când, îi veni o idee: 
desenă cu băţul un cerc în jurul fântânii, apoi începu 
să sape pământul de jur-împrejur, cu sârg. 

În timpul ăsta, tigrul se săturase să-l aştepte pe 
moş în iurtă. 

— Ce tot faci acolo? mârâi el. 

— La ce să mai cari apa picătură cu picătură, mai 
bine scot toată fântâna şi ţi-o aduc mai aproape. Mi-e 
aşa de sete, că sunt gata să beau singur toată apa din 
ea. 

Tigrul se sperie că rămâne fără apă, aşa că 
umplu vasul şi-l cără singur în iurtă. 

Moşul începu apoi să se pregătească de 
plecare. Tigrul făcu rost de o bucată mare de aur şi o 
dărui oaspetelui său. 

— Mulţumesc, tigrule, dar fii aşa de bun şi du 
acest dar până la mine acasă, zise moşul. 

Aşa că tigrul trebui să meargă cu el. Când 
ajunseră acasă, bătrâna se bucură grozav, apoi se 
apucă iute de trebăluit prin iurtă. 

După o vreme, moşul îi spuse cu voce tare, ca să 
audă şi tigrul care tocmai făcea cale întoarsă: 

— Du-te fuga după tigrul ăla nenorocit şi pune 
mâna pe el! Scoate-i maţele, umple-le cu carne şi 
fierbe-le! 

Tigrul auzi aceste cuvinte şi o rupse la fugă de 
ziceai că-l frig tălpile. In calea lui dădu de un lup. Era 
tocmai lupul care din când în când dădea iama în 
vitele bătrânilor. 

— Încotro te grăbeşti aşa, tigrule? îl întrebă 
lupul. Cine te-a speriat? 

— Vai de zilele mele! se jelui el. Pe aici locuieşte 
un bătrân cumplit. El şi baba lui şi-au pus în gând să 
mă mănânce. 

— Nu te teme, tigrule! Eu aproape în fiecare zi 
mănânc câte una din vitele lor şi n-am păţit nimic 
până acum. la hai înapoi cu mine! 

— Nu merg, spuse tigrul, mi-e frică! 

— Dacă ţi-e chiar atât de frică, atunci hai să ne 
legăm capetele unul de celălalt şi să mergem unul 
lângă altul. 

Şi aşa şi făcură. 

Când văzu moşul fiarele, spuse: 

— Lupule, tu de mult îmi erai dator cu un tigru. 
Mi-ai adus, în sfârşit, datoria? 

Când auzi una ca asta, tigrul o luă la goană, 
târându-l după el şi pe lup. De atunci fiarele n-au mai 
călcat niciodată nici prin locul acela, nici prin 
apropierea lui. 

Astfel au scăpat moşul şi baba de duşmanii lor şi 
au trăit mai departe în pace şi fericire. 

POVEŞTI AFRICANE 


Întrecerea mincinoşilor 


ODATĂ  plecară la vânătoare împreună un 
fluture, un ţânţar şi o muscă; urmăreau prin pădure 
un păianjen. Dar păianjenul se dovedi a fi mai tare 
decât îşi închipuiseră cei trei vânători. Când obosiră 
de atâta mers, încât abia se mai puteau mişca, 
păianjenul îi întrebă: 

— De ce tocmai pe mine v-aţi găsit să mă 
fugăriţi? 

— Suntem flămânzi, iar tu eşti mai puţin puternic, 
spuse unul dintre cei trei vânători. 

— Sunt sigur că n-o să mă dovediţi. Hai mai bine 
să ne luăm la întrecere, să povestim diferite 
întâmplări şi cel care va spune „Asta nu-i adevărat”, 
pe acela o să-l mâncăm, propuse păianjenul. 

Ţânţarul, fluturele şi musca se învoiră şi atunci 
fluturele începu a povesti: 

— Cu câteva zile înainte de naşterea mea, tata şi- 
a scrântit piciorul pe câmp şi nu mai putea să lucreze. 
Am sărit atunci de pe cracă, am început să ar câmpul, 
am strâns recolta şi am depozitat-o în hambare, iar 
când, după vreo două zile m-am născut, tatăl meu era 
acum bogat. 

Fluturele, musca şi ţânţarul se uitau cu încordare 
la păianjen. Aşteptau să spună: „Asta nu-i adevărat”. 
Dar păianjenul făcu numai un gest cu capul şi zise: 

—Interesant, interesant. 

După fluture începu să povestească ţânţarul: 

— Când aveam doar patru ani, am omorât un 
elefant în pădure şi am mers apoi pe el. Dar deodată 
am observat în apropiere un leopard. Am vrut să-l 
prind, dar el şi-a deschis gura şi s-a repezit să mă 
sfâşie. Asta însă nu m-a făcut să-mi pierd cumpătul: l- 

am apucat de coadă şi i-am întors stomacul pe dos. 
Cum mai înainte el tocmai mâncase o oaie, aceasta a 
ieşit din burta leopardului, mi-a mulţumit şi a început 
să pască liniştită. 

Iarăşi toţi aşteptau să vadă ce va spune 
păianjenul. Dar acesta din nou făcu numai un gest cu 
capul şi zise: 

— Asta se mai întâmplă. 

Veni rândul muştei, care începu: 

— Într-o zi m-am dus în pădure la vânătoare şi 
am văzut o antilopă. Am scos puşca, am tras şi am 
alergat la antilopă. Am apucat-o şi am jupuit-o. În 
acea clipă a ajuns acolo glontele, pe care l-am tras eu 
cu puşca. Am prins glontele şi l-am băgat înapoi în 
armă. Apoi m-am urcat într-un copac înalt, am aprins 
focul, am fript antilopa şi am mâncat-o pe toată. 

Păianjenul ascultă şi făcu un gest cu capul: 

— Şi asta se poate, cui nu i se poate întâmpla aşa 
ceva? spuse el în cele din urmă. 

Acum veni şi rândul păianjenului să povestească. 

—Anul trecut am plantat un cocos, începu el. 
După o lună, nucile de cocos erau coapte. Am rupt trei 
nuci. Am deschis prima nucă şi din ea a ieşit o muscă. 
Din a doua nucă a ieşit un ţânţar, iar din a treia, un 
fluture. Copacul l-am plantat singur, deci se înţelege 
că şi fructele sale erau ale mele. Iată de ce ţânţarul, 
fluturele şi musca îmi aparţineau. Dar când am vrut 
să-i prind, ca să-i mănânc, au zburat. Multă vreme m- 
am uitat să-i văd, dar iată că în sfârşit i-am găsit. Se 
află chiar în faţa mea, ţânţarul meu, fluturele meu şi 
musca mea. 

Vânătorii amuţiră. Ce puteau să răspundă? Dacă 
ar fi spus că-i adevărat, păianjenul i-ar fi mâncat; iar 
dacă ar fi spus că nu-i adevărat, de asemenea i-ar fi 
mâncat. O clipă stătură tăcuţi, dar deodată, fără de 
veste, fluturele, musca şi ţânţarul zburară de acolo. 

De atunci musca, ţânţarul şi fluturele fug de 
păianjen şi nu mai vânează împreună. 

Păstorul şi bufnița 


PE MALUL UNUI LAC trăia un păstor mărunţel, 
care dorea să crească mare şi voinic. Plictisindu-se de 
atâta aşteptare, se duse la un cal şi-l rugă: 

— Cumetre cal, sfătuieşte-mă ce trebuie să fac, 
ca să fiu tot atât de mare ca şi tine? 

Calul îi spuse: 

— Mănâncă ovăz şi aleargă toată ziua. Ai să vezi 
ce repede ai să creşti! 

Păstorul se duse acasă şi făcu ce-i spuse calul. 
Mâncă ovăz şi alergă de dimineaţă până seara, dar nu 
crescu nici cu o şchioapă. Dacă văzu aşa, se duse la 
taur şi-l întrebă: 

— Cumetre taur, fii bun şi sfătuieşte-mă ce am de 
făcut ca să fiu tot atât de puternic ca şi tine! 

—Paşte iarbă şi rumegă neîncetat, îl sfătui 
taurul. Ai să vezi ce puternic ai să te faci! 

Păstorul se duse acasă şi o lună de zile păscu 
iarbă şi rumegă de cu seară şi până dimineaţa. Dar nu 
crescu şi nici nu deveni mai puternic. 

În cele din urmă, păstorul se duse la înţeleaptă 
bufniţă: 

— Cumătră bufniţă, tu eşti o mare înţeleaptă. 
Sfătuieşte-mă ce trebuie să fac ca să nu mai fiu atât 
de mic şi atât de slab?! 

—De ce vrei să fii mai mare şi mai puternic? îl 
întrebă bufnița. 

— Ca să văd mai departe, răspunse păstorul. 

Atunci bufnița clipi din ochi şi spuse: 

— Dacă vrei să vezi mai departe, urcă-te în 
copac! 

Păstorul îşi dete îndată seama de adevărul celor 
spuse de bufniţă. 

Şi într-adevăr, aşa este! Omul nu are nevoie să 
fie un uriaş, ci puternic şi sănătos la minte. 

CUPRINS 


Victor Eftimiu 

Făt-Frumos din 
TETO o 1 a ai PAE ciot sa oaia ct a dota bată stil 4 
Poveşti letone 

Du-te nu ştiu unde şi adu nu ştiu 


Râşniţa 
LEII E CAL Eleea ata pe So Pi i 0 ai) 46 
Poveste cehă 
Janek 
pei al pei a d IRENE ORE SRI IRA SPIRII N E OR PI 50 
Poveşti bengale 
Judecata 
SPUI OULUI AE ct 0900 900 ad at 00 E ag 55 
Pasărea-croitor şi 


Cum a apărut 


Poveşti mongole 
Mânzul 


Poveşti africane 
Intrecerea 
MINCINOSI enairar ete aE otet tisă 77 
Păstorul şi 
DUETE saca tri ga aaa a EA IEE EE 2 ada dat ai 79 

